text: 16 Pashishe, wakambila kabidi bayidi bende ne: “Muntu mubanji kampanda uvua ne mulami wa bintu* biende uvuabu babande muvuaye unyangakaja bintu biende.2 Ke yeye kumubikila, kumuambila ne: ‘Mbualu kayi ebu bundi ngumvua buebe wewe? Mpesha luapolo lua mudimu webe wa bulami, bualu kuakulama kabidi nzubu eu nansha.’3 Pashishe mulami wa bintu wakadiambila ne: ‘Nengenze tshinyi, bu mudi mfumuanyi unnyenga mudimu wa bulami? Tshiena ne bukole bukumbane bua kumbula nabu, ne ndi ne bundu bua kulomba ka pa luse.4 Aaa! ndi mumanye tshingenza, bua padibu bangumbusha ku mudimu wa bulami, bantu bangakidile mu nzubu yabu.’5 Nunku, wakabikila muntu yonso uvua ne dibanza dia mfumuende, kuambilaye wa kumpala ne: ‘Biudi ne bua kufuta mfumuanyi bidi bungi munyi?’6 Wakandamuna ne: ‘Bipiminu* lukama bia mafuta a olive.’ Kumuambilaye ne: ‘Angata mukanda webe wa diumvuangana nawu, somba ne funda lukasa 50.’7 Pashishe, wakambila mukuabu ne: ‘Mpindieu wewe, biudi ne bua kufuta bidi bungi munyi?’ Kuambaye ne: ‘Bipiminu binene lukama* bia ntete ya blé.’ Wakamuambila ne: ‘Angata mukanda webe wa diumvuangana nawu, funda 80.’8 Nunku mfumuende wakela mulami wa bintu au kalumbandi, nansha muvuaye kayi muntu muakane, bua muvuaye muenze malu ne meji adi ambuluisha;* bualu bana ba mu ndongoluelu wa malu eu* badi ne meji adi ambuluisha kudi bena tshipungu tshiabu kupita bana ba butoke.+9 “Kabidi, ndi nnuambila ne: nudikebele balunda ku diambuluisha dia biuma bidi kabiyi biakane,+ bua padibi bijika, bamone mua kunuakidila mu miaba ya kusombela ya tshiendelele.+10 Muntu udi ne lulamatu mu bintu bikese menemene, udi kabidi ne lulamatu mu bia bungi, ne muntu udi kayi muakane mu bintu bikese menemene kena kabidi muakane mu bia bungi to.11 Nunku, binuikala kanuyi badileje bena lulamatu mu bualu bua biuma bidi kabiyi biakane, nnganyi wanupesha biuma bidi bilelela?12 Ne binuikala kanuyi badileje bena lulamatu mu bualu bua bintu bia muntu mukuabu, nnganyi wanupesha tshintu?+13 Muena mudimu kena mua kuikala mupika wa bamfumu babidi to, bualu neakine umue ne neanange mukuabu, anyi nealamate umue ne neapetule mukuabu. Kanuena mua kuikala bapika ba Nzambi ne ba Biuma* to.”+14 Kadi Bafalese bavua banangi ba makuta, bavua bateleja malu onso aa, nunku bakatuadija kumubuidia.+15 Ke yeye kubambila ne: “Nuenu nudi bantu badi badiamba munudi bakane kumpala kua bantu,+ kadi Nzambi mmumanye mioyo yenu.+ Bualu tshidi bantu bamona bu tshibandile ntshintu tshia muengu ku mêsu kua Nzambi.+16 “Mikenji ne Baprofete bivuaku too ne ku Yone. Kubangila anu ku dîba adi, badi bamanyisha Bukalenge bua Nzambi bu lumu luimpe, ne bantu ba mishindu yonso badi babuipatshila.+17 Bushuwa, mbipepele bikole bua diulu ne buloba kujiminabi, kadi katupa kamue ka dileta dia mu Mikenji kakakupanga kukumbana nansha.+18 “Muntu yonso udi ushipa dibaka ne mukajende, usela mukuabu, udi wenda masandi, ne muntu yonso udi usela mukaji udi dibaka diende ne bayende difue udi wenda masandi.+19 “Kuvua muntu mubanji mukuabu uvua ne tshibidilu tshia kuvuala bilamba bikunzubile ne bia line, uvua usanka ku dituku ne ku dituku ne bintu bitambe buimpe.20 Kadi bavua bateka mulombi wa ka pa luse mukuabu diende Lazalo ku tshiibi tshiende, muikale ne mputa mubidi mujima21 ne uvua ujinga kukuta bintu bivua bimata ku mêsa a muntu mubanji. Eyowa, too ne mbua ivua ilua, ilaka mputa yende.22 Kadi mu kupita kua matuku, mulombi wa ka pa luse au wakafua ne banjelu bakaya nende ku luseke lua Abalahama.*“Kabidi, muntu mubanji wakafua pende ne bakamujiika.23 Pavuaye mu Lukita,* yeye kujula mêsu, pavuaye ukengakana, kumonaye Abalahama ku bule ne Lazalo ku luseke luende.*24 Nunku wakela dîyi, kuambaye ne: ‘Tatu Abalahama, ngumvuila koku luse, tuma Lazalo bua atue lusongo lua munu wende mu mâyi, atalaje ludimi luanyi, bualu ndi mu dikenga mu kapia kadi kalakuka aka.’25 Kadi Abalahama wakamba ne: ‘Muananyi, vuluka ne: uvua mupete bintu biebe bionso bimpe pautshivua ne muoyo, kadi Lazalo yeye wakapeta bintu bibi. Kadi mpindieu, yeye udi usambibua muaba eu, kadi wewe udi mu dikenga.26 Pa kumbusha malu onso aa, mbajadike lupongo lunene pankatshi petu nenu, bua bantu badi basue kumbuka muaba eu kuya kunudi kabapetshi mushindu wa kupita, anyi bantu kabamonyi mua kusambuka bumbuka aku bua kulua kutudi to.’27 Pashishe wakamba ne: ‘Bu mudibi nanku, ndi nkulomba, tatu, umutume ku nzubu kua tatuanyi,28 bualu ndi ne bana betu batanu, bua amone mua kubamanyisha bimpe menemene bua bobu pabu kabalu mu muaba wa makenga eu to.’29 Kadi Abalahama wakamba ne: ‘Badi ne Mose ne Baprofete; babateleje.’+30 Ke yeye kuamba ne: ‘Tòo, kabiena nanku to, tatu Abalahama, kadi muntu wa ku bafue yeye muye kudibu, nebanyingalale bua mpekatu yabu.’31 Kadi wakamuambila ne: ‘Bobu kabayi bateleja Mose+ ne Baprofete, nansha muntu yeye mujuke ku lufu kakubitabujija to.’”


c: text/html

text:
A1
Mikenji ya mua kukudimuna Bible
Bavua bafunde Bible ku ntuadijilu mu tshiena Ebelu, tshiena Alama, ne tshiena Greke bia kale. Udiku lelu mujima anyi tshitupa mu miakulu mitue ku 2 600. Babadi ba Bible ba bungi kabena bumvua miakulu ya ntuadijilu ayi to, nunku Bible udibu mua kubala ngudi mukudimuna mu muakulu kampanda. Mmikenji kayi itu ikengela kulonda bua kukudimuna Bible? Ne mmunyi muvuabu bayilonde bua kukudimuna Bible wa Bible—Nkudimuinu wa bulongolodi bupiabupia?
Bamue badi mua kuamba ne: nkudimuinu wa ku muaku ku muaku udibu bafunda miaku ya mu muakulu wa ntuadijilu kuulu, muinshi miaku mikudimuna, udi mua kuambuluisha babadi bua kujingulula tshivuabu bambe menemene mu miakulu ya ntuadijilu. Kadi kabitu anu nanku to. Mona amue malu adi ajadika bualu ebu:
Kakutu miakulu ibidi idi ne mikenji ya muakulu, ne miaku, ne ngashilu ya biambilu anu ya muomumue menemene to. S. R. Driver, mulongeshi wa tshiena Ebelu, wakafunda ne: miakulu “ki mmishilangane anu ku mikenji ya muakulu ne ku ntuadijilu ya miaku to, kadi mmishilangane kabidi . . . ku mushindu udi ngenyi ilamakana bua kupatula tshiambilu.” Miakulu idi mishilangane idi ilomba muntu ngelelu ya meji mishilangane. Mulongeshi Driver udi utungunuka ne: “Nunku, mushindu udi tshiambilu atshi tshipatuka mu miakulu idi mishilangane kawena wa muomumue to.”
Kakuena muakulu wa lelu udi mufuanangane menemene, ku miaku ne ku mikenji ya muakulu, ne tshiena Ebelu, ne tshiena Alama, ne tshiena Greke tshia kale tshia mu Bible to, nunku Bible mukudimuna ku muaku ku muaku udi mua kupanga kumvuika bimpe anyi mene kufila ngumvuilu mubi imue misangu.
Diumvuija dia muaku anyi tshiambilu didi mua kushintuluka bilondeshile tshidibu bakuila.
Mukudimunyi udi mua kukokesha kukudimuna muakulu wa ntuajidilu ku muaku ku muaku mu bimue bitupa, kadi ebu mbualu bua kuenza ne lungenyi lua bungi.
Mona bimue bilejilu bia mudi kukudimuna miakulu ku muaku ku muaku mua kufila ngumvuilu mubi:
Mifundu idi yakula bua “kulala” ne “kulala tulu” bua kuleja tulu tua kulala ne tulu tua kufua. (Matayi 28:13; Bienzedi 7:60) Padibu batela biambilu ebi bua kuakula bua lufu, bakudimunyi ba Bible badi mua kuangata tshiambilu bu mudi “kulala tulu mu lufu” tshidi tshiepula babadi ba lelu ku dibuejakaja malu.—1 Kolinto 7:39; 1 Tesalonike 4:13; 2 Petelo 3:4.
Mupostolo Paulo wakatela tshiambilu kampanda tshidi mu Efeso 4:14 tshidibu mua kukudimuna ku muaku ku muaku bu “mu dinaya dia mibele dia bantu.” Ngakuilu wa kale eu udi utuma lungenyi ku tshilele tshia dishimakaja bakuabu pavua bantu batua mibele. Mu miakulu ya bungi, kukudimuna lungenyi elu ku muaku ku muaku kakuena anu kumvuika to. Kukudimuna tshiambilu etshi ne: “dishimakajangana dia bantu” mmushindu mutoke wa kupatula tshidibu basue kuamba.
Mu 1 Petelo 1:13, mu tshiena Greke muvua tshiambilu tshidi tshiumvuija ku muaku ku muaku ne: “Nuele bimono bia meji enu mikaya.” Mu Tshiluba, tshiambilu etshi katshiena tshipatula lungenyi lua tshidibu basue kuamba to, nunku, mbatshikudimune mu Bible eu ne: “Nulongolole meji enu bua mudimu.”
Mu Muyuki wa pa Mukuna wa Yezu utu muende lumu, wakatela tshiambilu tshitubu batamba kukudimuna ne: “Badi bahele mu mitshima yabo badi ne disanka.” (Matayi 5:3, Mukanda wa Nzambi) Kadi tshiambilu tshia “bahele mu mitshima” katshiena tshiumvuija menemene tshivua mifundu ya ntuadijilu yamba to, bualu muaba eu Yezu kavua ulongesha tshidi mutshima anyi muoyo wa muntu to. Kadi uvua ulongesha bantu ne: disanka diabu kadivua difumina ku dikumbaja majinga abu a mubidi to, kadi nku dijingulula mudibu dijinga ne buludiki bua Nzambi. (Luka 6:20) Nunku kukudimuna ne: “Badi bamanye ne: badi dijinga ne malu a mu nyuma,” anyi “badi bamanye ne: badi dijinga ne Nzambi,” kudi kufilaku diumvuija dijalame dia tshiambilu tshivuabu bafunde ku ntuadijilu.—Matayi 5:3.
Miaba ya bungi mu Bible, muaku wa mu tshiena Ebelu udibu bakudimune ne: “mukawu” udi upetangana ne diumvuija dia pa tshibidilu dia muaku wa mu Tshiluba dia kumvua tshiji bua tshidi tshimueneka bu dipanga lulamatu dia muinetu wa pa muoyo anyi kualakana bantu bakuabu bua bintu bidibu nabi. (Nsumuinu 6:34; Yeshaya 11:13) Kadi muaku umue umue wa mu tshiena Ebelu eu udi ne ngumvuilu muimpe kabidi. Tshilejilu, badi mua kuwutela bua kuakula bua “tshisumi” anyi lukunukunu ludi nalu Yehowa bua kukuba batendeledi bende anyi bua mudiye “ulomba bua bamulamate anu yeye.” (Ekesode 34:14; 2 Bakalenge 19:31; Yehezekele 5:13; Zekâya 8:2) Badi mua kuwutela kabidi bua kuleja “tshisumi” tshidi batendeledi ba lulamatu natshi kudi Nzambi ne ntendelelu wende, anyi bua mudibu babenga ‘nansha bua muntu kutendelela nzambi mukuabu pa kumumbusha yeye.’—Misambu 69:9; 119:139; Nomba 25:11.
Muaku wa mu tshiena Ebelu utu umvuija tshianza tshia muntu pa tshibidilu udi umvuija malu mashilashilangane. Bilondeshile tshidibu bakuila, badi mua kukudimuna muaku eu ne: “bukokeshi,” “muoyo wa . . . kupeshangana bintu,” anyi “bukole.” (2 Samuele 8:3; 1 Bakalenge 10:13; Dutelonome 32:27) Nunku, muaku eu mmukudimuna mishindu mipite pa 40 mu Bible wa Bible—Nkudimuinu wa bulongolodi bupiabupia wa mu Tshiluba eu.
Malu aa adi aleja ne: dikudimuna dia Bible kadiena anu kumbusha kua muaku kampanda wa mu muakulu wa ntuadijilu bua kupingajapu muaku wa muomumue mu muakulu mukuabu misangu yonso idi muaku au umueneka to. Mukudimunyi udi ne bua kuikala ne busunguluji bua kusungula miaku ya mu muakulu wa badiye ukudimuina idi yumvuija ngenyi ya mu muakulu wa ntuadijilu bimpe menemene. Kabidi, bidi bikengela kuakaja biambilu mu mushindu udi upetangana ne mikenji ya muakulu wa badibu bakudimuina, bua malu adibu bafunda ikale mapepele bua kubala.
Pine apu, mbimpe kuepuka dinekesha ne diakajulula dia biambilu. Mukudimunyi udi umvuija Bible mu mêyi makuabu bu mudiye musue bilondeshile mudiye yeye umvua lungenyi lujima ludimu, udi mua kukonyangaja tshidi mifundu idimu yumvuija. Mmushindu kayi? Mukudimunyi udi mua kutupakana, kubueja luende lungenyi lua mudiye yeye umvua mifundu ya ntuadijilu, anyi udi nansha mua kutumpika malu a mushinga a mu mifundu ayi. Nunku, nansha mudi Bible idi miumvuija nanku mua kuikala mipepele bua kubala, misangu mikuabu nkudimuinu wayi mudilekelele au udi mua kupangisha mubadi mua kumvua mukenji mulelela wa mu mifundu ya ntuadijilu.
Malu adi mukudimunyi muitabuje adi mua kunyanga mudimu wende bipepele. Tshilejilu, Matayi 7:13 udi wamba ne: “Njila udi mualabale udi ufikisha ku kabutu.” Bamue bakudimunyi, pamuapa basakibue kudi malu adibu bitabuje, mbafunde muaku “inferno” (iferno) pamutu pa tshidi muaku wa mu tshiena Greke umvuija menemene: “kabutu.”
Mukudimunyi wa Bible udi kabidi ne bua kuvuluka ne: bavua bafunde Bible mu muakulu uvua bantu bonso tshianana bakula ku dituku ku dituku, bu mudi babidime, balami ba mikoko, ne balobi. (Nehemiya 8:8, 12; Bienzedi 4:13) Nunku nkudimuinu muimpe wa Bible udi upepejila bantu ba muoyo mutoke mukenji udimu bua bawumvue bimpe, nansha bobu bikale bantu ba mushindu kayi. Udi ne ngakuilu mutoke wa pa tshibidilu udi bantu bumvua lukasa, pamutu pa miaku itu bantu bonso tshianana kabayi batamba kuakula.
Bakudimunyi ba Bible ba bungi mbumbushe dîna dia Nzambi, Yehowa, mu nkudimuinu ya matuku aa ku bukole, kakuyi bualu, nansha mudi dîna edi dikale mu mifundu ya kale ya Bible mifunda ku tshianza. (Tangila Tshisakidila tshia A4.) Nkudimuinu ya bungi mmipingaje pa muaba wa dîna edi muanzu bu mudi “Mukalenge,” ne imue mene mmisokoke bulelela bua ne: Nzambi utu ne dîna. Tshilejilu, mu imue nkudimuinu, disambila dia Yezu dia mu Yone 17:26 didi ne: “Ndi mukumanyishe kudibu,” ne mu Yone 17:6 ne: “Mvua mukumanyishe kudi bantu . . .” Kadi nkudimuinu muimpe wa disambila dia Yezu udi ne: “Ndi mubamanyishe dîna diebe,” ne “Ndi muleje bantu . . . bauvua mumpeshe dîna diebe.”
Anu mudibi bileja mu mêyi a mbangilu a Bible wa ntuadijilu wa Nkudimuinu wa bulongolodi bupiabupia wa mu Anglais: “Katuena bumvuije Mifundu mu mêyi makuabu to. Tudi baditatshishe bua kukudimuna Bible eu ku muaku ku muaku pavuaku mushindu muaba udi ngakuilu wa lelu wa Anglais ukumbana ne muaba udi dikudimuna ku muaku ku muaku kadiyi dipatula ngakuilu mukodiakane udi ubuitshidija tshidibu basue kuamba.” Nunku, bena mu Komite wa dikudimuna Bible wa Nkudimuinu wa bulongolodi bupiabupia mbaditatshishe bua kulama nkatshinkatshi mu mushindu wa kusungula miaku ne biambilu bidi bileja tshivuabu bafunde mu Bible ku ntuadijilu ne kuepuka biambilu bidi bikole mua kubala anyi bibuitshidija tshidibu basue kuamba. Mpindieu, bantu badi mua kubalaku Bible bipepele, ne mubadi udi mua kumonaku ne dishindika dionso ne: mukenji mufundisha ku nyuma udimu mbawukudimune ne lulamatu luonso.—1 Tesalonike 2:13.

robotstxt: allowed

filter: keep


text:
Udiku umona mudiku dijinga dia kulongesha bakuabu anyi?
‘Ndi nnuleja diyisha dimpe.’—NSUMUINU 4:2.
MISAMBU: 93, 96
1, 2. Bua tshinyi tudi ne bua kulongesha bakuabu bua kuambulabu majitu mu tshisumbu?
YEZU wakenza mudimu mukole bua kuyisha bantu bua Bukalenge. Wakapitshisha kabidi dîba dia bungi bua kulongesha bayidi bende. Wakabaleja mua kulongesha ne mua kutabalela bantu ba Nzambi. Bayidi bende bakamanya mua kuikala bu balami ba mikoko badi batabalela mikoko yabu. (Matayi 10:5-7) Filipo uvua uyisha bikole, kadi uvua kabidi ulongesha bana bende ba bakaji bua kuenzabu mudimu wa muomumue. (Bienzedi 21:8, 9) Lelu tudi petu ne bua kulongesha bakuabu. Bua tshinyi?
2 Mu bisumbu bia pa buloba bujima, mudi bantu bapiabapia ba bungi badi kabayi banji kutambula. Bantu aba badi dijinga ne kubalongesha. Tudi ne bua kubambuluisha bua bajingulule bua tshinyi bidi ne mushinga bua bobu kudibadila Bible ne kumulonga. Tudi kabidi ne bua kubalongesha bua kuyisha ne kulongesha bantu lumu luimpe. Bana betu ba balume badi batambule matuku adi panshi aa badi dijinga ne kubalongesha bua bobu kulua basadidi ba mudimu ne bakulu. Bena mu tshisumbu bonso badi mua kudienzeja bua kuambuluisha bapiabapia.—Nsumuinu 4:2.
LONGESHA BAPIABAPIA MUA KULONGA BIBLE
3, 4. a) Mmunyi muvua Paulo muleje diumvuangana didi pankatshi pa kulonga Mifundu minsantu ne kupatula bipeta bimpe mu buambi? b) Kumpala kua tuetu kukankamija balongi betu ba Bible bua kudilongela Bible, ntshinyi tshitudi ne bua kuenza?
3 Mutendeledi yonso wa Yehowa udi dijinga ne kubala Bible ne kumulonga bua kumanya disua dia Nzambi. Mupostolo Paulo wakumvuija bena Kristo nende balume ne bakaji ba mu Kolosayi bualu ebu pakambaye ne: “Katuena balekele kusambila bua bualu buenu, tulomba bua nuwujibue tente ne dimanya dijalame dia disua diende.” Bua tshinyi bivua ne mushinga wa bungi bua bobu kubala Mifundu minsantu ne kuyilonga? Bualu kuenza nunku kuvua ne bua kubapetesha meji ne kuvua kubambuluisha bua kujingulula muvuabu ne ‘bua kuenda mu mushindu udi muakanangane ne Yehowa bua kumusankisha mu malu onso.’ Kuvua kabidi ne bua kubambuluisha bua kuenza “mudimu wonso muimpe” uvua Yehowa musue bua bobu kuenza, nangananga mudimu wa kuyisha lumu luimpe. (Kolosayi 1:9, 10) Nunku tuetu tulonga ne muntu, tudi ne bua kumuambuluisha bua ajingulule ne: yeye ubala Bible pa tshibidilu ne umulonga nebimuambuluishe bua kuenzelaye Yehowa mudimu.
4 Tuetu katuyi tudilongela Bible, katuena mua kuambuluisha balongi betu ba Bible bua kujingululabu mushinga udi nawu didilongela dia Bible to. Bushuwa, tuetu tubala Bible pa tshibidilu ne tuelangana meji pa bitudi tubala, nebituambuluishe mu nsombelu wetu ne mu mudimu wa diyisha. Tshilejilu, muntu yeye mutuele lukonko lukole patudi mu buambi, netuikale bakumbane bua kumuandamuna ne Bible. Anyi tuetu babale bua mushindu uvua Yezu, Paulo ne bakuabu kabayi balekele kuyisha, nebitukoleshe ne netutungunuke ne kuyisha nansha mu nsombelu mukole. Patudi tuambila bakuabu malu atudi balonge mu didilongela dietu ne mudiwu matuambuluishe, tudi mua kubakankamija bua kulonga Bible bikole bua bapete pabu masanka a muomumue.
5. Leja muudi mua kuambuluisha bapiabapia bua kudilongelabu Bible pa tshibidilu.
5 Udi mua kudiebeja ne: ‘Mmunyi mundi mua kulongesha mulongi wanyi wa Bible bua kudilongelaye Bible pa tshibidilu?’ Pamuapa udi mua kumuleja mua kulongolola mukanda unudi nulonga nende. Udi mua kumulomba bua abale malu makuabu adi apetangana ne adiye ulonga mu tshisakidila tshidi mu mukanda wa Bible utu ulongesha tshinyi menemene? ne kubala mvese idimu. Pashishe, udi mua kumuleja mua kulongololaye bisangilu bua kufilamu mandamuna. Mukankamije bua kubala nimero yonso wa Tshibumba tshia Nsentedi ne Réveillez-vous ! Udi mua kumuleja mua kupeta mandamuna a nkonko ya mu Bible, tshilejilu pa kuenza mudimu ne Watchtower Library anyi ne TSHIBUTSHILU TSHIA MIKANDA TSHIA KU ENTERNETE. Padiye uteta mishindu mishilashilangane ya kudilongela eyi, neayanyishe ne neajinge bua kumanya malu a bungi.
6. a) Mmunyi muudi mua kuambuluisha mulongi webe bua kunanga Bible mu muoyo wende? b) Ntshinyi tshienza mulongi wa Bible yeye mukoleshe dinanga dia Bible mu muoyo wende?
6 Patudi tulonga ne muntu, tudi basue bua amone ne: Bible udi ne mushinga bualu udi umuambuluisha bua kumanya Yehowa bimpe menemene. Pamutu pa kumuenzeja bua kulonga, tudi mua kumuleja mudiye mua kuanyisha dilonga. Padiye umanya malu a mu Bible, neadiumvue anu bu mufundi wa Misambu wakamba ne: ‘Bidi bimpe bua meme kusemena pabuipi ne Nzambi. Ngakuvuija Mukalenge Yehowa tshinyemenu tshianyi.’ (Musambu 73:28) Nyuma wa Yehowa neambuluishe muntu udi musue kusemena pabuipi nende.
LONGESHA BAPIABAPIA MUA KUYISHA NE KULONGESHA
7. Mmunyi muvua Yezu mulongeshe bamanyishi ba lumu luimpe? (Tangila tshimfuanyi tshia ntuadijilu tshia tshiena-bualu.)
7 Tudi mua kulongela malu a bungi ku mushindu uvua Yezu mulongeshe bapostolo bende. Yezu uvua uyisha nabu, ne bavua bamona muvuaye ulongesha bantu. Uvua kabidi mubaleje malu masunguluke a kulonda bua mushindu uvuabu ne bua kuyisha. (Matayi, nshapita wa 10) [1] (Tangila note ku ndekelu.) Mu matuku makese, bapostolo bakalongela kudi Yezu mushindu wa kulongesha bantu bulelela. (Matayi 11:1) Tumonayi malu abidi atudi mua kulongesha bapiabapia bua kuenza padibu mu buambi.
8, 9. a) Mmunyi muvua Yezu uyukila ne bantu pavuaye uyisha? b) Mmunyi mutudi mua kuambuluisha bamanyishi bapiabapia bua kuyukilabu ne bantu anu bu Yezu?
8 Yukila ne bantu. Yezu kavua misangu yonso uyukila anu ne bantu mu tshibungi to. Uvua kabidi uyukila ne bantu pa nkayabu ne uvua uyukila nabu mu mushindu muimpe. Tshilejilu, wakayukila bimpe ne mamu kampanda uvua mulue kusuna mâyi ku tshina tshivua pabuipi ne tshimenga tshia Suka. (Yone 4:5-30) Yezu wakayukila kabidi ne Matayi Lewi uvua mulambuishi wa bitadi, ne wakamulomba bua alue muyidi wende. Matayi wakitaba, pashishe yeye kubikila Yezu ne bantu bakuabu ku nzubu kuende bua kudia. Pavuabu basombe, Yezu wakayukila ne bantu ba bungi.—Matayi 9:9; Luka 5:27-39.
Patudi tuyukila ne bantu mu mushindu muimpe, nebanyishe bua kuteleja bitudi tubambila
9 Yezu uvua kabidi muyukile bimpe ne Natanaele, nansha muvua Natanaele muakule bibi bua bantu ba mu Nazaleta. Bu muvua Yezu muyukile nende mu mushindu muimpe, Natanaele wakashintulula mushindu uvuaye umona Yezu uvua wa mu Nazaleta. Natanaele wakajinga bua kulonga malu a bungi kudi Yezu. (Yone 1:46-51) Tshilejilu tshia Yezu tshidi tshitulongesha ne: patudi tuyukila ne bantu mu mushindu muimpe, nebanyishe bua kuteleja bitudi tubambila. [2] [Tangila note ku ndekelu.] Patudi tulongesha bapiabapia bua kuakula mu mushindu eu, nebanyishe kabidi mudimu wa buambi bikole.
10-12. a) Mmunyi muvua Yezu mukoleshe dijinga divua nadi bakuabu dia kuteleja lumu luimpe? b) Mmunyi mutudi mua kuambuluisha bamanyishi bapiabapia bua kuakaja mayele abu a dilongesha bantu bulelela bua mu Bible?
10 Longesha bantu badi basue kuteleja. Yezu uvua ne bia bungi bia kuenza. Kadi pavua bantu bajinga kumuteleja, uvua usomba nabu ne ubalongesha malu a bungi. Tshilejilu, dimue dituku musumba wa bantu wakadisangisha ku muelelu wa mâyi bua kuteleja Yezu. Nunku Yezu wakabuela mu buatu ne Petelo ne kulongeshaye bantu yeye muikale mu buatu. Pashishe wakajinga kabidi kulongesha Petelo bualu kampanda. Yezu wakenza bua Petelo akuate mishipa ya bungi mu tshishima. Pashishe wakambila Petelo ne: “Kutuadijila ku mpindieu newikale ukuata bantu ne muoyo.” Diakamue Petelo ne bantu bavuaye nabu ‘kuyabu ne matu ku mukuna, kushiyabu bintu bionso’ ne kulondabu Yezu.—Luka 5:1-11.
11 Nikodemo uvua pende musue kulonga malu a bungi kudi Yezu. Kadi bu muvuaye muena mu Tshilumbuluidi tshinene, uvua utshina tshivua bantu mua kuamba bobu bamumone uyukila ne Yezu. Nunku wakaya kudi Yezu butuku. Yezu kakamuipata to, kadi wakasomba nende ne kumumvuija malu malelela a mushinga. (Yone 3:1, 2) Yezu uvua misangu yonso musue kuenza mudimu ne dîba diende bua kulongesha bantu bulelela ne kukolesha ditabuja diabu. Bia muomumue, tudi ne bua kuya kudi bantu pa dîba didi dimpe buabu bobu, ne tudi ne bua kusomba nabu, kubambuluisha bua kumvuabu Bible.
12 Patudi tuyisha ne bapiabapia, tudi mua kubalongesha bua kupinganyina muntu yonso uvua muanyishe bua tuetu kuyukila nende. Tudi kabidi mua kulomba bapiabapia bua batufile patudi tupinganyina bantu ne mu malonga etu a Bible. Mu mushindu eu, nebamanye mua kulongesha bakuabu ne nebamone mudibi bienza disanka bua kuambuluisha bantu aba bua kumanya bulelela pa bidi bitangila Yehowa. Pashishe, bantu bapiabapia aba nebikale ne disanka dia kupinganyina bantu ne kulonga nabu Bible. Nebalonge kabidi mua kuikala ne lutulu ne kubenga kulekela lukasa padibu kabayi bapeta bantu ku nzubu kabidi.—Galatiya 5:22; tangila kazubu ka ne: “ Kavua mulekele to.”
LONGESHA BAPIABAPIA BUA BENZELE BENA KRISTO NABU MUDIMU
13, 14. a) Bilejilu bia mu Bible bia bantu bavua badipangishe malu a bungi bua bakuabu bidi bikulongesha tshinyi? b) Mmu mishindu kayi misunguluke muudi mua kulongesha bamanyishi bapiabapia ne bansonga bua kuleja bena Kristo nabu dinanga?
13 Yehowa mmusue bua bantu bende banangangane bu bana ba muntu ne bua bambuluishangane. (Bala Luka 22:24-27; 1 Petelo 1:22.) Tshilejilu, Bible udi uleja ne: Yezu wakafila bintu bionso, too ne muoyo wende bua kuambuluisha bakuabu. (Matayi 20:28) Dôka “uvua wenza malu a bungi mimpe ne uvua upeshangana bintu bia luse.” (Bienzedi 9:36, 39) Mariya ‘uvua muenze midimu mikole ya bungi’ bua bena Kristo nende ba mu Lomo. (Lomo 16:6) Mmunyi mutudi mua kuambuluisha bapiabapia bua kujingululabu mudibi ne mushinga bua kuenzela bena Kristo nabu malu mimpe?
14 Tudi mua kulomba bantu bapiabapia bua kuya kutangila nabu bakulakaje anyi aba badi basama. Padi baledi baya kutangila bantu ba nunku, badi mua kuya ne bana babu biobi bikumbana. Bakulu badi mua kulomba bansonga anyi bamanyishi bapiabapia bua kuya kubafila padibu baya kupesha bakulakaje biakudia anyi kubalongoluela nzubu. Padi bansonga ne bantu bapiabapia aba bamona mudi bena Kristo batabalelangana, nebalonge mua kuenza bia muomumue. Tshilejilu, pavua mukulu kampanda uyisha muaba wa kule, uvua ne tshibidilu tshia kuya kutangila bena Kristo bavua basombele muaba au bua kumanya muvuabu. Tshilejilu tshimpe tshia mukulu eu tshiakambuluisha nsonga kampanda uvua ne tshibidilu tshia kuya kumufila bua kuelaye meji ku tshivuaye mua kuenza bua kuambuluisha bena Kristo nende.—Lomo 12:10.
15. Bua tshinyi bidi ne mushinga bua bakulu kutabalela diya kumpala dia bana betu ba balume mu tshisumbu?
15 Yehowa mmupeshe bana betu ba balume bujitu bua kulongesha bena mu tshisumbu Dîyi dia Nzambi. Nunku bidi ne mushinga bua bana betu ba balume kulongabu mua kulongesha bimpe padibu benza miyuki. Wewe muikale mukulu, pamuapa udi mua kuteleja padi musadidi wa mudimu wambulula muyuki wende ne kumuambuluisha bua kuakajaye amue malu. (Nehemiya 8:8) [3]—Tangila note ku ndekelu.
16, 17. a) Mmushindu kayi uvua Paulo mutabalele diya kumpala dia Timote? b) Mmunyi mudi bakulu mua kulongesha bimpe bana betu bikala mua kulua balami mu tshisumbu?
16 Kudi dijinga dia kulongesha bana betu ba balume ba bungi bua kuluabu balami mu tshisumbu. Paulo wakalongesha Timote ne kumukankamija bua kulongeshaye bakuabu. Paulo wakamuambila ne: “Tungunuka ne kupetela bukole mu ngasa udi ufumina ku buobumue ne Kristo Yezu, ne malu auvua mumvue kundi avua bantemu ba bungi bashindike; malu aa uapeshe balume ba lulamatu balua kuikala pabu bakumbane bimpe bua kulongesha bakuabu.” (2 Timote 2:1, 2) Timote wakalongela kudi Paulo uvua mukulu ne mupostolo malu a bungi bu mudi: mua kuakaja nyishilu wende ne mua kuambuluisha bakuabu mu tshisumbu.—2 Timote 3:10-12.
17 Paulo wakapitshisha dîba dia bungi ne Timote bualu uvua musue kujadika ne: Timote uvua mulongeshibue bimpe. (Bienzedi 16:1-5) Bakulu badi mua kuidikija Paulo padibu baya ne basadidi ba mudimu badi bakumbane bua kuenza amue makumbula a bulami. Mu mushindu eu, basadidi ba mudimu nebalongele kudi bakulu mua kulongesha bakuabu, mua kuikala ne lutulu ne dinanga ne mua kueyemena Yehowa padibu balama mikoko yende.—1 Petelo 5:2.
KULONGESHA KUDI NE MUSHINGA
18. Bua tshinyi tudi ne bua kumona dilongesha bakuabu mu mudimu wa Yehowa ne mushinga?
18 Mu tshikondo etshi tshia ku nshikidilu, bantu bapiabapia ba bungi badi dijinga ne kulongeshibua bua kuakajabu mayele abu mu mudimu wa buambi. Kudi kabidi dijinga dia kulongesha bana betu ba balume bua kulama tshisumbu. Yehowa mmusue bua batendeledi bende bonso balongeshibue bimpe, ne mmutupeshe diakalenga dia kuambuluisha bantu bapiabapia. Nunku mbia mushinga bua tuetu kuenza mudimu mukole bua kulongesha bakuabu anu muvua Yezu ne Paulo benze. Tudi dijinga ne kulongesha bantu ba bungi menemene bualu kutshidi bia bungi bia kuenza mu mudimu wa buambi kumpala kua nshikidilu kulua.
19. Bua tshinyi udi ne bua kuikala mujadike ne: madikolela audi wenza bua kulongesha bakuabu mu mudimu wa Yehowa neapatule bipeta bimpe?
19 Kulongesha bantu bapiabapia kudi kulomba dîba ne didienzeja. Kadi tudi ne bua kuikala bajadike ne: Yehowa ne Yezu nebatuambuluishe bua kumanya mua kulongesha bakuabu mu mushindu mutambe buimpe. Netuikale ne disanka patudi tumona bantu batudi balongeshe ‘benza mudimu mukole ne badienzeja’ mu tshisumbu anyi mu mudimu wa buambi. (1 Timote 4:10) Ku lukuabu luseke, tudi ne bua kutungunuka ne kudienzeja bua kuya kumpala mu malu a mu nyuma, kuakaja ngikadilu yetu ya buena Kristo ne kusemena pabuipi ne Yehowa.
^ [1] (tshikoso tshia 7) Tshilejilu, Yezu wakambila bayidi bende 1) bua kulongesha bantu bualu bua Bukalenge; 2) bua kueyemena Nzambi bua abapeshe biakudia ne bia kuvuala bivuabu nabi dijinga; 3) bua kuepuka dikokangana ne bantu; 4) bua kueyemena Nzambi padibu babakengesha; ne 5) bua kubenga kutshina bantu.
^ [2] (tshikoso tshia 9) Mu mukanda wa Kalasa ka Mudimu wa Nzambi kadi kakuambuluisha, mu dibeji dia 62-64, mudi ngenyi mimpe ya mushindu wa kuyukila ne bantu mu mudimu wa buambi.
^ [3] (tshikoso tshia 15) Mu mukanda wa Kalasa ka Mudimu wa Nzambi kadi kakuambuluisha, mu dibeji dia 52-61, badi bumvuija mudi bana betu ba balume mua kuakaja mushindu udibu benza miyuki mu tshisumbu.


text:
TSHIENA-BUALU TSHINENE YEZU UDI UTUSUNGILA KU TSHINYI?
Tshivulukilu tshia lufu lua yezu netshienzeke—Dîba kayi ne Muaba kayi?
Butuku kumpala kua Yezu kufua, wakambila bayidi bende bua kuvuluka mulambu wende ukavuaye pa kufila. Wakabambila ne: “Tungunukayi ne kuenza nunku bua kumvuluka.”—Luka 22:19.
Tshidimu etshi, Tshivulukilu tshia lufu lua Yezu netshienzeke mu Ditanu dia 3 ngondo muinayi, dîba dimane kubuela. Bantemu ba Yehowa badi bakubikila wewe ne bena mu dîku dienu bua nulue kubuelamu bua kuteleja muyuki udi umvuija mushinga udi nawu lufu lua Yezu ne mudibi mua kukuambuluisha.


text:
“Mbienzeke nunku bualu wewe udi muanyishe”
“Udi musokoke bena meji ne bamanyi ba mukanda malu aa bikole, kadi udi mualeje bana batekete.” —LUKA 10:21.
1. Ntshinyi tshivua tshisake Yezu bua ‘kusanka bikole mu nyuma muimpe’? (Tangila tshimfuanyi.)
UDIKU mua kufuanyikija muvua Yezu Kristo ‘usanka bikole mu nyuma muimpe’ anyi? Pamuapa udi umona mudiye utua mimuemue, mêsu ende aleja mudiye ne disanka. Tshivua tshimusake bua kudiumvua nanku ntshinyi? Uvua ufuma ku dituma bayidi bende 70 bua kuyisha lumu luimpe lua Bukalenge bua Nzambi. Uvua muindile ne muoyo mujima bua kumona muvuabu mua kukumbaja mudimu wabu. Kuvua bantu ba bungi ba bukole bavua baluisha lumu luimpe bu mudi bafundi ne Bafalese bavua ne meji ne balonge tulasa tua bungi. Bavua basaka bantu ba bungi bua kupetula Yezu, bamumona bu muena mabaya wa tshianana ne bamona bayidi bende bu bantu bavua ‘kabayi balonge tulasa tua bungi ne bantu tshianana.’ (Bien. 4:13; Mâko 6:3) Nansha nanku, bayidi bakapingana ne disanka dipite bungi. Bavua bayishe nansha muvuabu babaluisha too ne kudi bademon! Ntshinyi tshivua tshibapeshe disanka ne dikima?—Bala Luka 10:1, 17-21.
2. a) Mmu ngumvuilu kayi muvua bayidi ba Yezu bikale bu bana? b) Ntshinyi tshivua tshiambuluishe bayidi ba Kristo bua kumvua malongesha malelela a mushinga?
2 Tangila tshivua Yezu muambile Yehowa: “Tatu wanyi, Mukalenge wa diulu ne buloba, ndi nkutumbisha kumpala kua bantu, bualu udi musokoke bena meji ne bamanyi ba mukanda malu aa, kadi udi mualeje bana batekete. Eyowa Tatu wanyi, mbienzeke nunku bualu wewe udi muanyishe.” (Mat. 11:25, 26) Bushuwa, Yezu kavua musue kuamba ne: bayidi bende bavua bana bena dîna aba to. Kadi uvua mumanye ne: bavua bamueneka bu bana pavuabu babafuanyikija ne bantu ba tshikondo tshiabu atshi bavua balonge tulasa tua bungi ne bavua badimona bu bena meji. Bualu bua mushinga budi ne: Yezu uvua mulongeshe bayidi bende mua kuikala bu bana, bikale ne budipuekeshi ne bitaba bua babalongeshe. (Mat. 18:1-4) Mmunyi muvua kuikala ne budipuekeshi kubambuluishe? Yehowa wakabambuluisha bua kumvua malongesha malelela a mushinga ku diambuluisha dia nyuma muimpe. Kadi bena meji ne bamanyi ba mukanda bavua bapepeja malongesha aa bakashala bafofomija mêsu kudi Satana ne lutambishi luabu.
3. Nnkonko kayi ituandamuna mu tshiena-bualu etshi?
3 Kabiena bitukemesha bua muvua Yezu musanke nunku! Uvua ne disanka bua muvua Yehowa musokoluele bantu bena budipuekeshi ba mishindu yonso malongesha male a mu Bible kayi utangila tulasa tuvuabu balonge anyi mamanya abu. Uvua musanke bualu Tatuende uvua muanyishe ndongeshilu wa mushindu eu. Yehowa mmushintuluke anyi? Mmunyi mudiye uleja ne: utshidi anu wanyisha ndongeshilu wa mushindu eu? Patudi tuenda tukeba mandamuna, tudi mua kumona kabidi ne: bidi bitusankisha bikole anu muvuabi bisankishe Yezu.
TUDI BENZE BUA BANTU BONSO BUMVUE MALONGESHA MALE A MU BIBLE
4. Leja mudi Tshibumba tshia Nsentedi tshia mu Anglais mipepeja tshikale dipa dimpe kudi bantu.
4 Mu bidimu bidi panshi ebi, bulongolodi bua Yehowa budi butamba kulongesha malu a Nzambi mu mushindu mupepele ne udi umvuika bimpe. Tukonkonone bilejilu bisatu. Tshia kumpala, mbapatule Tshibumba tshia Nsentedi mu Anglais mipepeja. * Tshibejibeji etshi ntshimueneke bushuwa muditshi dipa dimpe kudi bantu badi ne lutatu lua kumvua muakulu eu ne kuwubala. Bamfumu ba mêku mbamone ne: bana babu badi mpindieu badifila bikole bua kulonga tshibejibeji etshi. Mmushindu munene utudi tupetela biakudia bia mu nyuma. Bana betu ba bungi mbafundile bulongolodi buetu bua kuleja dianyisha dia bungi didibu nadi. Muanetu wa bakaji kampanda wakafunda ne: ukavua mulekele kuandamuna mu Dilonga dia Tshibumba tshia Nsentedi. Wakamba ne: “Mvua ngumvua bundu bua kuandamuna.” Malu mmashintuluke. Pakapetaye tshibejibeji etshi, wakafunda ne: “Mpindieu ndi ngandamuna misangu ya bungi, tshiena kabidi ne buôwa to! Ndi ngela Yehowa tuasakidila ne nuenu penu.”
5. Ngamue malu kayi mimpe adi mu Bible wa Nkudimuinu wa bulongolodi bupiabupia udibu bakajilule?
5 Tshibidi, bavua bapatule Bible wa Nkudimuinu wa bulongolodi bupiabupia muakajilula mu Anglais mu tshisangilu tshia ku tshidimu tshia mu dia 5 ngondo wa 10 mu 2013. * Mvese ya bungi idi mpindieu ne miaku mikese, kadi tshidiyi yamba ki ntshishintuluke to, anyi mbayitokeshe mene bimpe. Tshilejilu, Yobo 10:1 uvua ne miaku 27, mmishale 19; Nsumuinu 8:6 uvua ne miaku 20, mmishale 13. Mvese ibidi eyi idi yumvuika bipepele mu nkudimuinu mupiamupia eu. Muanetu wa balume kampanda muela manyi ukadi muenzele Nzambi mudimu ne lulamatu kukadi bidimu bia bungi wakamba ne: “Ndi mubale mukanda wa Yobo mu Bible mupiamupia, ndi ngumvua anu bu ne: mmusangu wa kumpala undi muwumvue bimpe!” Bana betu ba bungi mbambe mêyi a muomumue.
6. Mmunyi muudi udiumvua bua mudibu bakaje ngumvuilu wetu wa Matayi 24:45-47?
6 Tshisatu, tuakule bua mudibu bakaje ngumvuilu wetu wa bulelela mu bidimu bishale ebi. Tshilejilu, tuvua basanke pavuabu batokeshe ngumvuilu wetu bua ‘mupika wa lulamatu udi mudimuke’ mu Tshibumba tshia Nsentedi tshia dia 15 ngondo wa 7 mu 2013. (Mat. 24:45-47) Bavua bumvuijamu ne: mupika wa lulamatu Nkasumbu Kaludiki, “bena mudimu” mbantu bonso badi badia biakudia bia mu nyuma nansha bobu bela manyi anyi “mikoko mikuabu.” (Yone 10:16) Bidi bienza disanka bua kulonga malu malelela aa ne kualongesha bantu bapiabapia. Mmu mishindu kayi mikuabu mudi Yehowa muleje ne: udi wanyisha dilongesha didi dipepele ne didi diumvuika bimpe?
DIUMVUIJA DIPEPELE NE DITOKE DIA MIYUKI YA MU BIBLE
7, 8. Mbimue bilejilu kayi bia bimfuanyi bia buprofete bifundisha ku nyuma muimpe bidi mu Bible?
7 Biwikala ukadi muenzele Yehowa mudimu kukadi bidimu bia bungi, udi mua kuikala mumone mudibu bashintulule ku kakese ku kakese diumvuija dia miyuki ya bungi ya mu Bible mu mikanda yetu. Mushindu kayi? Kumpala, mikanda yetu ivua itamba kuakula bua muvua miyuki ya mu Bible mikale mundidimbi wa bualu kampanda ne ileja kabidi bualu buena dîna. Bavua bangata muyuki wa mu Bible bu mundidimbi ne dikumbana dia mêyi onso a buprofete a muyuki au bu bualu buena dîna. Kudiku mvese ya mu Bible idi yakula bua bimfuanyi bia buprofete anyi? Eyowa. Tshilejilu, Yezu wakakula bua ‘tshimanyinu tshia muprofete Yona.’ (Bala Matayi 12:39, 40.) Yezu wakumvuija ne: matuku avua Yona muenze munda mua mushipa uvua mua kuikala lukita luende bu Yehowa kayi mumulame ne muoyo, avua mêyi a buprofete avua aleja bungi bua matuku avua Yezu wenza mu lukita.
8 Mu Bible mudi bimfuanyi bikuabu bia buprofete bifundisha ku nyuma muimpe. Mupostolo Paulo mmumvuije bimue bia kudibi. Tshilejilu, malanda avua pankatshi pa Abalahama ne Hagâ ne Sala avua tshimfuanyi tshia buprofete tshivua tshileja malanda avua pankatshi pa Yehowa ne tshisamba tshia Isalele wa ku mubidi ne tshitupa tshia mu diulu tshia bulongolodi bua Nzambi. (Gal. 4:22-26) Bia muomumue, ntenta wa tshitendelelu ne ntempelo, Dituku dia dibuikidila dia mibi, muakuidi munene ne Mikenji mikuabu ya Mose bivua “mundidimbi wa malu mimpe atshilualua.” (Eb. 9:23-25; 10:1) Bidi bienza disanka ne bikolesha ditabuja dietu bua kulonga bimfuanyi bia buprofete ebi. Kadi tudiku mua kuamba ne: muntu yonso anyi bualu buonso peshi tshintu tshionso tshidibu bakuile mu Bible tshidi mundidimbi wa muntu kampanda anyi wa tshintu kansanga anyi?
9. Mmushindu kayi uvuabu bumvuija muyuki wa Nabota kumpala?
9 Ku kale, bavua batamba kumvuija malu mu mushindu eu. Tshilejilu, tuakule bua muyuki wa Nabota. Mukalenge mukaji mubi Izebele uvua mulongolole bua bashiminyine Nabota bualu ne bamushipe bua bayende Ahaba angate budimi buende bua tumuma tua mvinyo. (1 Bak. 21:1-16) Mu 1932, bavua bumvuije muyuki eu bu dinaya kampanda dia buprofete. Bavua baleje ne: Ahaba ne Izebele bavua tshimfuanyi tshia Satana ne bulongolodi buende; Nabota uvua tshimfuanyi tshia Yezu; pashishe lufu lua Nabota luvua luleja lufu lua Yezu. Kadi bidimu bia bungi pashishe, bakumvuija mu mukanda wa ‘Dîna diebe ditumbishibue’ (mu Mfualansa) uvuabu bapatule mu 1964 ne: Nabota uvua tshimfuanyi tshia bela manyi ne Izebele tshimfuanyi tshia bukua buena Kristo. Nunku, dikengeshibua dia Nabota kudi Izebele divua tshimfuanyi tshia dikengeshibua dia bela manyi mu matuku a ku nshikidilu. Munkatshi mua bidimu bia bungi, bantu ba Nzambi bakamona ne: diumvuija dia miyuki ya mu Bible edi divua dikolesha ditabuja diabu. Kadi bua tshinyi malu mmashintuluke?
10. a) Mmushindu kayi udi budimu buambuluishe mupika bua kuikala ne ntema ya bungi padiye umvuija miyuki kampanda ya mu Bible? b) Mikanda yetu mmimanyine pa malu kayi lelu?
10 Mu kupita kua bidimu, Yehowa mmuambuluishe ‘mupika wa lulamatu udi mudimuke’ bua kuikalaye ne budimu bua bungi. Budimu ebu mbuambuluishe mupika bua kuikala ne ntema ya bungi padibi bikengela kumvuija muyuki kampanda wa mu Bible bu dinaya dia buprofete. Udi wenza nanku anu padiku mvese kampanda udi utokesha bualu abu bimpe. Bualu bukuabu, bavua balue kumona ne: amue mumvuija a kale avua atangila mundidimbi ne dikumbana dia bualu mmakolele bantu ba bungi bua kuumvua. Malu onso adibu bumvuije mu malongesha aa bua kuleja mudi muntu muikale tshimfuanyi tshia muntu kampanda ne bua tshinyi bidi nanku, adi mua kuikala makole bua kuumvua bimpe, kuavuluka ne kuatumikila. Kadi lutatu lunene ludi ne: malongesha a bikadilu bimpe atudi mua kutumikila adi mu miyuki ya mu Bible itudi tukonkonona adi mua kupanga kupatuka patoke anyi kujimina patudi tudifila bua kukonkonona bualu buena dîna budi muyuki ukumbaja. Nunku tudi bamone ne: lelu mikanda yetu mmimanyine nangananga pa malongesha mapepele ne mimpe adi atangila ditabuja, dinanukila, ditshina dia Nzambi, ne ngikadilu mikuabu ya mushinga itudi mua kupetela mu miyuki ya mu Bible. *
11. a) Mmunyi mutudi tumvua mpindieu muyuki wa Nabota? Bua tshinyi tshilejilu tshiende tshidi ne mushinga kutudi? b) Bua tshinyi mikanda yetu ya bidimu bidi panshi ebi kayena itamba kuakula bua mundidimbi ne dikumbana dia bualu? (Tangilatshiena-bualu tshia “Nkonko ya babadi” tshidi mu nimero eu.)
11 Kadi mmunyi mutudi tumvua mpindieu muyuki wa Nabota? Tudi tuwumvua mu mêyi mapepele adi umvuika bimpe. Muntu muakane eu uvua mufue bualu uvua mushale ne lulamatu, kadi ki mbualu uvua mundidimbi wa Yezu anyi wa bela manyi to. Uvua mutumikile mukenji wa Yehowa kumpala kua mfumu uvua muenze mudimu bibi ne bukokeshi buende. (Nom. 36:7; 1 Bak. 21:3) Tshilejilu tshiende tshidi ne mushinga kutudi bualu yonso wa kutudi udi mua kutuilangana ne buluishi bua malu a muomumue. (Bala 2 Timote 3:12.) Bena Kristo bonso badi mua kumvua bimpe dilongesha didi dikolesha ditabuja edi, kudivuluka ne kuditumikila.
12. a) Ntshinyi tshitudi katuyi mua kuamba bua miyuki ya mu Bible? b) Ntshinyi tshidi tshituambuluisha bua kupeta diumvuija ditoke, too ne dia malu male a mu Bible? (Tangila note“.)
12 Tudiku mua kuamba ne: miyuki ya mu Bible idi amu ne malongesha atudi mua kutumikila, kadi kayiyi ne diumvuija dikuabu anyi? Tòo. Lelu mu mikanda yetu badi batamba kulongesha ne: bualu kampanda budi butuvuluija bualu kansanga anyi budi butuambuluisha bua kumvuija bualu kankenga peshi budi bumueneka bupetangana ne bukuabu. Kayena itamba kumvuija miyuki ya bungi ya mu Bible mu mushindu mukole udi utupangisha bua kumvua mêyi a buprofete adi mundidimbi ne dikumbana dia bualu to. Tshilejilu, tudi mpindieu mua kuamba ne: lulamatu lua Nabota pavuabu bamukengesha ne lufu luende bidi bituvuluija lulamatu lua Kristo ne lua bela manyi bende. Ludi lutuvuluija kabidi lulamatu lua “mikoko mikuabu” ya bungi ya Mukalenge. Difuanyikija edi didi diumvuika bipepele ntshimanyinu tshinene tshia dilongesha dia Nzambi. *
DIUMVUIJA DIPEPELE DIA BILEJILU BIA YEZU
13. Mbilejilu kayi bidi bileja ne: tudi mpindieu tumvuija bimue bilejilu bia Yezu mu mushindu mupepele udi umvuika bimpe?
13 Yezu Kristo uvua Mulongeshi mutambe bunene kupita balongeshi bonso ba pa buloba. Dienza mudimu ne bilejilu divua umue wa ku mishindu yende minene ya kulongesha. (Mat. 13:34) Bilejilu bitu biambuluisha bua kumona bualu kampanda mu lungenyi budi buelesha meji ne bulenga muoyo. Bidimu bishale ebi, mikanda yetu mmiumvuijaku kabidi bilejilu bia Yezu mu mushindu mupepele udi umvuika bimpe anyi? Tudi tuandamuna katuyi tudia tshibanga ne: eyowa. Katuvuaku basanke bikole patuvua bapete ngumvuilu mutoke wa tshilejilu tshia luevene, tshia lutete lua mutâda ne tshia kapamba mu Tshibumba tshia Nsentedi tshia dia 15 ngondo wa 7 mu 2008 anyi? Mpindieu tudi tumona patoke ne: bilejilu ebi bidi biakula bua Bukalenge bua Nzambi ne malu adibu buenza bua kusangisha bayidi balelela ba Kristo badi mu bulongolodi bubi ebu.
14. a) Mmunyi mutuvua tumvuija tshilejilu tshia muena Samaleya wa luse? b) Mmunyi mutudi tumvua tshilejilu tshia Yezu etshi lelu?
14 Kadi netuambe tshinyi bua miyuki anyi bilejilu bivua Yezu mulonde malu abi too ne mu katoba? Bushuwa, bimue bidi ne ngumvuilu wa mu tshimfuanyi ne mêyi a buprofete; bikuabu mbimanyine pa malongesha atudi mua kutumikila. Kadi mmunyi mutudi mua kubimanya? Tudi bapete diandamuna ditoke ku kakese ku kakese mu kupita kua bidimu. Tshilejilu, tukonkonone mushindu utuvua tumvuija tshilejilu tshia Yezu tshia muena Samaleya wa luse. (Luka 10:30-37) Mu 1924, Tshibumba tshia Nsentedi tshiakamba ne: muena Samaleya uvua tshimfuanyi tshia Yezu; njila uvua umbuka mu Yelushalema upueka ku Yeliko upitshila mu mikuna, uvua tshimfuanyi tshia dinyanguka dia nsombelu wa bantu katshia ku buntomboji bua mu Edene; bivi bavua mu njila bavua tshimfuanyi tshia biapu binene ne bantu bavua bapetela bubanji pambidi pa bakuabu; muakuidi ne muena Lewi bavua tshimfuanyi tshia bamfumu ba bitendelelu ba mu bulongolodi ebu. Lelu, mikanda yetu idi yakula bua tshilejilu etshi bua kutuvuluija tuetu bena Kristo bonso ne: katuena ne bua kuikala ne kansungansunga patudi tuambuluisha bantu badi dijinga ne diambuluisha to, nangananga mu malu a mu nyuma. Kabienaku bituenza disanka bua kumona ne: Yehowa udi wenza bua malongesha ende ikale matoke kutudi anyi?
15. Ntshinyi tshituakonkonona mu tshiena-bualu tshidi tshilonda?
15 Mu tshiena-bualu tshidi tshilonda, netukonkonone tshilejilu tshikuabu tshia Yezu tshia nsongakaji dikumi itshivua tumama. (Mat. 25:1-13) Mmunyi muvua Yezu musue bua bayidi bende ba mu matuku a ku nshikidilu bumvue tshivua tshilejilu etshi tshileja? Uvuaku musue bua batshiumvue bu mêyi a buprofete avua ne diumvuija dia mu tshimfuanyi divua ditangila muntu yonso, tshintu tshionso ne bualu buonso anyi? Peshi uvua musue bua bayidi bende benze mudimu ne tshilejilu etshi bu dilongesha kampanda dia kutumikila divua mua kubalombola mu matuku a ku nshikidilu? Netumone malu aa.
^ tshik. 4 Nimero wa kumpala wa tshibejibeji etshi uvua mupatuke mu Anglais mu ngondo wa 7 mu 2011. Mpindieu badi bapatula Tshibumba tshia Nsentedi mu miakulu mikuabu ndambu mipepeja.
^ tshik. 5 Badi benda balongolola bua kupatula Bible mupiamupia eu mu miakulu mikuabu.
^ tshik. 10 Tshilejilu, mukanda wa Nuidikije ditabuja diabu! udi wakula bua nsombelu ya bantu 14 badibu bakuile mu Bible. Malu adimu mmimanyine pa mushindu utudi mua kuidikija tshilejilu tshiabu, kadi ki mpa ngumvuilu wa mu tshimfuanyi anyi wa buprofete to.
^ tshik. 12 Nansha nanku, Dîyi dia Nzambi ditu kabidi ne malu adi amueneka “makole bua kuumvua,” kusangisha ne amue malu adi Paulo mufunde. Kadi, bafundi ba Bible bonso bavua benzeja kudi nyuma muimpe. Yeye nyuma eu udi wambuluisha bena Kristo balelela lelu bua kumvua malongesha malelela a kudi Nzambi, wenza bua lungenyi luetu lukese lutuambuluishe bua kumvua bimpe ‘too ne malu male a Nzambi.’—2 Pet. 3:16, 17; 1 Kol. 2:10.


text:
Lumingu lua dia 21-27/3
Yobo 6-10
Musambu wa 68 ne disambila
Mêyi a mbangilu (Min. 3 anyi mikese)
BIUMA BIA MU DÎYI DIA NZAMBI
“Yobo muntu wa lulamatu udi uleja kanyinganyinga kende”: (Min. 10)
Yob 6:1-3, 9, 10, 26; 7:11, 16—Muntu yeye mu lutatu lukole, udi mua kuakula bualu bukuabu budi kabuyi nansha bufumina mu muoyo wende to (w13 15/8 19 §7; w13 15/5 22 §13)
Yob 9:20-22—Yobo wakadishima pakelaye meji ne: kushala kuende ne ditabuja kakuvua ne mushinga kudi Nzambi to (w15 1/7 12 §2)
Yob 10:12—Nansha muvuabu bamutete bikole, Yobo wakakula bimpe bua Yehowa (w09 15/4 7 §18; w09 15/4 10 §13)
-
Dikeba bubanji bua mu Dîyi dia Nzambi: (Min. 8)
Yob 6:14—Mmunyi muvua Yobo muleje mushinga udi nawu dinanga dia lulamatu? (w10 15/11 32 §20)
Yob 7:9, 10; 10:21—Yobo uvua mutekemene dibishibua dia bafue mu matuku atshivua alua, kadi bua tshinyi uvua muambe mêyi adi mu mvese eyi? (w06 15/3 14 §11)
Dibala dia Bible dia lumingu elu didi dindongeshaku tshinyi bua Yehowa?
Mmalu kayi a mu dibala dia Bible dia lumingu elu adi mua kungambuluisha mu buambi?
-
Dibala dia Bible: Yob 9:1-21 (Min. 4 anyi mikese)
DIFILA BIKOLE KU MUDIMU WA BUAMBI
Diyisha muntu musangu wa kumpala: wp16.2 16—Badila muntu mêyi adi aleja mushindu wa kufila mapa. (Min. 2 anyi mikese)
Dipinganyina muntu: wp16.2 16—Wase tshishimikidi bua kumupinganyina. (Min. 4 anyi mikese)
Dilonga dia Bible: fg dilongesha 2 §6-8 (Min. 6 anyi mikese)
TUIKALAYI NE NSOMBELU WA BUENA KRISTO
Ikala ne bujinguludi paudi ukolesha bakuabu: (Min. 15) Diyukidilangana ne bateleji. Ela filme uvua bakulu bamone mu Kalasa ka Bukalenge ka matuku mashale aa. Pashishe ulombe bateleji bua bakule bua mushindu uvua bana betu ba balume bafile tshilejilu tshimpe tshia mua kukankamijangana padi muntu ne kanyinganyinga bua lufu lua muntu uvuaye munange.
Dilonga dia Bible dia tshisumbu: ia nshap. 11 §12-20, diambulula mu dib. 98 (Min. 30)
Diambulula, ne kadiosha ka lumingu lualua (Min. 3)
Musambu wa 27 ne disambila


text:
Ndi musue kubala tshiena-bualu etshi mu %%
10 Pashishe Yehowa wakambila Mose ne: “Ndaku kudi Palô, bualu ndi mulekele muoyo wende ne mioyo ya bena mudimu bende bua ipape,+ bua ngenze bimanyinu bianyi ebi kumpala kuende,+
2 ne bua umanyishe bana bebe ne bikulu bebe mumvua mukengeshe Ejipitu bikole ne bimanyinu bimvua muenze munkatshi muabu;+ nenumanye bushuwa ne: meme ndi Yehowa.”
3 Nunku Mose ne Alona bakaya kudi Palô, kumuambilabu ne: “Yehowa Nzambi wa bena Ebelu udi wamba nunku: ‘Neutungunuke ne kubenga kunkokela too ne dîba kayi?+ Lekela bantu banyi baye bua kuntendelela.
4 Bualu wewe mutungunuke ne kubenga kulekela bantu banyi, mona, ndi ntuma mpasu mu buloba buebe malaba.
5 Neyikale pa mutu pa buloba buonso, ne kakuakuikala mushindu wa kumona panshi to. Neyidie bintu bivua bipanduke ku mvula wa mabue, bivuabu banushile, ne neyidie mitshi yenu yonso idi ikola mu mpata.+
6 Neyuwule mu nzubu yebe, mu nzubu ya bena mudimu bebe bonso, ne mu nzubu ya mu Ejipitu mujima mu mushindu udi batatuebe ne bakakuebe kabayi banji kumona katshia bikala mu buloba ebu too ne lelu.’”+ Pakambaye nanku, wakakudimuka, kumbukaye kudi Palô.
7 Pashishe, bena mudimu ba Palô bakamuambila ne: “Muntu eu neatungunuke ne kututatshisha too ne dîba kayi? Lekela bantu aba baye bua kutendelela Yehowa Nzambi wabu. Kuena muanji kumona ne: Ejipitu mmubutuke anyi?”
8 Nunku bakapingaja kabidi Mose ne Alona kumpala kua Palô, yeye kubambila ne: “Ndayi nutendelele Yehowa Nzambi wenu. Kadi badi baya bine mbanganyi?”
9 Ke Mose kuamba ne: “Netuye ne bansonga betu, ne bakulumpe betu, ne bana betu ba balume, ne bana betu ba bakaji, ne mikoko yetu, ne ngombe yetu,+ bualu netuenzele Yehowa tshibilu.”+
10 Yeye kubambila ne: “Meme anu munulekele nuenu ne bana benu, nanku Yehowa udi nenu!+ Bidi bimueneka ne: nudi nukeba kuenza bualu bubi.
11 Tòo! Anu bantu balume ba munkatshi muenu ke badi mua kuya bua kutendelela Yehowa, bualu ke tshinuvua balombe.” Nunku bakabipata kumpala kua Palô.
12 Ke Yehowa kuambila Mose ne: “Olola tshianza tshiebe pa buloba bua Ejipitu bua mpasu ilue mu buloba bua Ejipitu ne idie bikunyibua bionso bidi mu buloba, bintu bionso bivua mvula wa mabue mushiye.”
13 Diakamue Mose wakolola dikombo diende pa buloba bua Ejipitu, ne Yehowa wakenza bua lupepele lua ku est lutute pa buloba dituku adi dijima ne butuku bujima. Mu dinda, lupepele lua ku est luakalua ne mpasu.
14 Mpasu yakalua mu buloba buonso bua Ejipitu, kuikilayi mu buloba buonso bua Ejipitu.+ Buvua bualu bukole be!+ Kakuvua kuanji kuikala mpasu bungi nanku kumpala kuayi, ne kayakuikalaku kabidi bungi nanku to.
15 Yakabuikila buloba bujima, ne buloba buakafiika bua bualu buayi; yakadia bikunyibua bionso bia mu buloba ne bimuma bionso bia ku mitshi bivua mvula wa mabue mushiye; dibeji dibishi nansha dimue kadiakashala ku mitshi anyi ku bikunyibua bia mu mpata mu buloba buonso bua Ejipitu.
16 Nunku Palô wakabikila Mose ne Alona lukasa, kuambaye ne: “Ndi muenzele Yehowa Nzambi wenu mpekatu ne nuenu kabidi.
17 Mpindieu mbuikidilayi koku mpekatu wanyi bua musangu eu, ne nulombe Yehowa Nzambi wenu bua angumbushile anu tshipupu tshia lufu etshi.”
18 Nunku yeye wakumbuka kudi Palô, kulombaye Yehowa.+
19 Pashishe Yehowa wakenza bua lupepele lukudimuke, luolu kulua lupepele lukole lua ku ouest, kuyalu ne mpasu, luolu kuyela mu Mbuu Mukunze. Mpasu nansha umue kakashala mu buloba buonso bua Ejipitu to.
20 Kadi Yehowa wakalekela muoyo wa Palô upapa,+ ne yeye kakalekela bena Isalele to.
21 Pashishe Yehowa wakambila Mose ne: “Olola tshianza tshiebe muulu bua mifitu ilue mu buloba bua Ejipitu, mifitu mikole ya muntu mufuane kuyilenga.”
22 Mose wakolola diakamue tshianza tshiende muulu, ne mifitu mikole yakalua mu buloba buonso bua Ejipitu bua matuku asatu.+
23 Bantu kabavua bamonangana, ne muntu nansha umue kakumbuka muaba uvuaye matuku asatu au to; kadi bena Isalele bonso bavua ne butoke miaba ivuabu basombele.+
24 Pashishe Palô wakabikila Mose, kuambaye ne: “Ndayi nuenzele Yehowa mudimu.+ Nenushiye anu mikoko yenu ne ngombe yenu. Nansha bana benu badi mua kuya nenu.”
25 Kadi Mose wakamba ne: “Wewe nkayebe neutupeshe milambu ne milambu ya kuosha, ne netubilambule Yehowa Nzambi wetu.+
26 Bimuna bietu nebiye kabidi netu. Kakuena nyama nansha umue washala, bualu netuangate imue ya kudiyi bua kutendelela Yehowa Nzambi wetu, ne katuena banji kumanya bitualambula Yehowa bua kumutendelela too ne patuafika kuntu aku.”
27 Nunku Yehowa wakalekela muoyo wa Palô upapa, ne yeye kakitaba bua kubalekela nansha.+
28 Palô wakamuambila ne: “Umbuka kumpala kuanyi! Kukebi kabidi bua kumona mpala wanyi to, bualu dituku diwamona mpala wanyi neufue.”
29 Ke Mose kuamba ne: “Anu muudi muambe amu, tshiakukeba bua kumona mpala webe kabidi to.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Ekesode 10
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Bualu bupiabupia mu Tshisangilu tshia munkatshi mua lumingu
Bualu bupiabupia mu Tshisangilu tshia munkatshi mua lumingu
Kutuadijila mu ngondo wa 1 wa 2018, mu tshisangilu tshia munkatshi mua lumingu nemuikale mamanyisha a kudilongela nawu Bible ne bindidimbi ne mêyi makuata bia mu Bible—Nkudimuinu wa bulongolodi bupiabupia (nwtsty) wa kudilongela nende ku Enternete, nansha yeye kayi muanji kuikalaku mu muakulu wenu. Kakuyi mpata, malu aa neakuambuluishe bikole mu dilongolola diebe dia tshisangilu. Kabidi neakusemeje pabuipi menemene ne Yehowa Tatu wetu wa dinanga!


text:
MABEJI A TSHISANGILU TSHIA NSOMBELU NE MUDIMU WETU WA BUENA KRISTO Ngondo wa 12 2016
Bia kuamba
Bia kuamba bua kufila Réveillez-vous! ne bua kulongesha bulelela budi butangila tshidi tshikebesha masama. Enza mudimu ne bilejilu ebi bua kukeba tshiebe tshia kuamba.
BIUMA BIA MU DÎYI DIA NZAMBI
‘Luayi bienu, tubande ku mukuna wa Yehowa’
Muprofete Yeshaya wakumvuija dikudimuna dia bia mvita bilua biamu bia kudima nabi, bua kuleja ne: bantu ba Yehowa bavua ne bua kukeba ditalala. (Yeshaya 2:4)
TUIKALAYI NE NSOMBELU WA BUENA KRISTO
Lenga muoyo wa mulongi ne mukanda wa “Nudilame mu dinanga dia Nzambi”
Mukanda wa ‘Dinanga dia Nzambi,’ mmukanda udi wambuluisha balongi ba Bible bua kujingulula mudi mêyi manene a Nzambi atangila nsombelu wabu wa matuku onso
BIUMA BIA MU DÎYI DIA NZAMBI
Masiya wakakumbaja mulayi wa buprofete
Yeshaya wakadianjila kuamba ne: Masiya uvua ne bua kuyisha mu buloba bua Galela. Yezu wakakumbaja mulayi wa buprofete eu pakendayemu bua kuyisha lumu luimpe.
TUIKALAYI NE NSOMBELU WA BUENA KRISTO
‘Ke meme eu, untume meme!’
Mmunyi mutudi mua kuidikija ditabuja ne lungenyi lua didifila bia Yeshaya? Petela dilongesha kudi dîku kampanda divua diye muaba uvuabu dijinga ne bamanyishi ba bungi.
BIUMA BIA MU DÎYI DIA NZAMBI
Buloba nebuikale buwule tente ne kumanya kua Yehowa
Mmunyi mudi mulayi wa buprofete wa Yeshaya eu mukumbane kale, matuku etu aa ne muakumbanawu kumpala eku?
TUIKALAYI NE NSOMBELU WA BUENA KRISTO
Dilongesha dia Nzambi didi ditshimuna lukinu
Tshipeta tshia bukole bua dilongesha dia Nzambi bua kusanga bantu mu buobumue: baluishi babidi ba kale mbalue bana ba muntu ba mu nyuma.
BIUMA BIA MU DÎYI DIA NZAMBI
Kuenza mudimu bibi ne bukokeshi kudi kufikisha ku dibujimija
Mmunyi muvua Shebena ne bua kuikala muenze mudimu ne bukokeshi buende? Bua tshinyi Yehowa wakateka Eleyakima pa muaba wende?


text:
TSHIBUMBA TSHIA NSENTEDI Ngondo wa 11 2014 | Satana mmuntu mulelela anyi?
Bikala Satana kayiku, nunku bantu badi bamutshina mbapambuke. Kadi bikala Satana utu ushimakaja bantu, nanku mmuntu mubi bikole kupita mudi bantu ba bungi bela meji.
Biena-bualu bia pa tshizubu
Satana utuku anyi?
Satana mbubi anyi peshi mmuntu udi ne mubidi wa nyuma?
Biena-bualu bia pa tshizubu
Satana mbubi kampanda patupu anyi?
Miyuki ibidi ya mu Bible idi yandamuna lukonko elu bimpe.
Biena-bualu bia pa tshizubu
Tudi ne bua kutshina Satana anyi?
Nzambi mmulongolole mishindu inayi idi mua kukukuba ku mateyi a Satana.
MUNTU UYUKILA NE NTEMU WA YEHOWA
Bukalenge bua Nzambi mbutuadije kukokesha tshidimu kayi? (Tshitupa 2)
Mulayi wa mu Bible ne tshilota tshivua Nzambi mulotesha mukalenge wa bena Babilona bidi bileja tshidimu tshijalame tshidi bualu ebu buenzeke.
IDIKIJAYI DITABUJA DIABU
“Mmunyi mundi mua kuenza bualu bubi bunene nunku?”
Mmunyi muvua Jozefe mutantamene mushindu uvua mukaji wa Potifâ udienzeja bua kumusesuisha?
Mandamuna a nkonko ya malu a mu Bible
Ntshinyi tshidi dibisha dia Yezu dia bantu ku lufu ditujadikila bua milayi yende idi itangila matuku atshilualua?


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Kudi muludiki; bilondeshile “Bilongo bia kapapankole.” Wa Davidi.
69 Nzambi wanyi, mpandisha, bualu mâyi adi aluisha muoyo wanyi.+
2 Ndi mudine mu lunteke lule mudi kamuyi buloba bukole.+
Ndi mubuele mu mâyi male,Ne musulu wa muenji mukole mmumpuekeshe.+
3 Ndi mupungile ne diela mbila;+Muminu wanyi mmuume.
Mêsu anyi mmatshioke pandi muindile Nzambi wanyi.+
4 Badi bankine kakuyi bualu+Badi bungi tshianana kupita nsuki ya ku mutu kuanyi.
Bavua mua kunshipa,Bena lukuna banyi bena tshitungu, mbalue ba bungi.
Mvua muenzejibue bua kufila bintu bimvua tshiyi muibe.
5 Nzambi wanyi, wewe udi mumanye butshimbakane buanyi bimpe,Ne dipila dianyi ki ndisokoka kumpala kuebe.
6 Badi bakutekemena kabafuishibu bundu bua bualu buanyi,Wewe Mukalenge Mutambe Bunene, Yehowa wa biluilu.
Badi bakukeba kabapuekeshibu milongo bua bualu buanyi,Wewe Nzambi wa Isalele.
7 Ndi ntata ne bipendu bua bualu buebe;+Dipuekeshibua milongo ndibuikile mpala wanyi.+
8 Ndi mulue muenyi kudi bana betu,Muntu wa ku babende kudi bana ba mamuanyi.+
9 Tshisumi bua nzubu webe ntshindie,+Ne bipendu bia badi bakupenda mbimmatshile pambidi.+
10 Pamvua mudipuekeshe ne dijila dia biakudia,Bakampenda bua bualu abu.
11 Pamvua muvuije bilamba bikayabale bilamba bianyi,Ngakalua tshintu tshia kupetula kudibu.
12 Ndi mulue muyuki wa badi basombe ku tshiibi tshia musoko,Ne bakuatshiki ba maluvu mbamvuije wa kuimba mu misambu yabu.
13 Kadi disambila dianyi difike kuudi,Yehowa wanyi, mu tshikondo tshiakane.+
Mu dinanga diebe dia lulamatu divule, Nzambi wanyi,Ungandamune ne bienzedi biebe bia lupandu bia bushuwa.+
14 Unsungile ku lunteke;Kundekedi ndina muinshi.
Unsungile kudi badi bankineNe ku mâyi male.+
15 Kulekedi mâyi a bungi adi mapasalale a muenji mukole ampuekesha,+Anyi kandondo kammina,Anyi tshina tshikanga mukana muatshi pa mutu panyi to.+
16 Ngandamuna, Yehowa wanyi, bualu dinanga diebe dia lulamatu ndimpe.+
Bilondeshile luse luebe lua bungi, kudimukaku kundi,+
17 Ne kusokoki muena mudimu webe mpala webe.+
Ungadamune ne lukasa, bualu ndi mu dikenga.+
18 Luaku pabuipi nanyi, unsungile;Umpikule bua bualu bua bena lukuna banyi.
19 Wewe udi mumanye kupendibua kuanyi ne kufuishibua kuanyi kua bundu ne kupuekeshibua kuanyi kua milongo.+
Wewe udi mumone baluishi banyi bonso.
20 Bipendu mbisunsule muoyo wanyi, ne mputa kena mua kuma.
Mvua mutekemene luse, kadi kaluvuaku nansha;+Mvua mutekemene bansambi, kadi tshiakapeta nansha umue.+
21 Kadi pamutu pa biakudia, bakampesha mulungu;+Bua nyota yanyi, bakampesha mvinyo wa buanji bua meme kunua.+
22 Mêsa abu alue bukondo bubelela,Ne bubanji buabu bulue buteyi.+
23 Mêsu abu alue mîdima bua kabamonyi,Ne uzakeje bimono biabu misangu yonso.
24 Ubupumuine difiika diebe dia munda,Ne tshiji tshiebe tshikole tshibakuate.+
25 Tshitudilu tshiabu tshishale munda mutupu;Muntu nansha umue kasombedi mu ntenta yabu.+
26 Bualu badi balondakaja muntu uuvua mutute,Ne badi batungunuka ne kulondelangana makenga a bauvua mutape mputa.
27 Ukumbajije dipila dikuabu ku dipila diabu,Ne kabikadi ne muaba mu buakane buebe.
28 Babakupule mu mukanda wa badi ne muoyo,+Ne kabafundibu munkatshi mua bantu bakane to.+
29 Kadi ndi mu dikenga ne mu kusama.+
Nzambi wanyi, bukole buebe budi bupandisha bunkube.
30 Nengimbe misambu ya kutumbisha nayi dîna dia Nzambi,Ne nemmutumbishe ne kusakidila.
31 Bualu ebu nebusankishe Yehowa kupita ngombe mulume,Kupita muana mulume wa ngombe udi ne nsengu ne bikono.+
32 Bena bupuekele nebamone bualu ebu ne nebasanke.
Nuenu badi bakeba Nzambi, mioyo yenu ifululuke.
33 Bualu Yehowa udi uteleja bapele,+Ne kakupetula bantu bende badi bakuatshibue to.+
34 Diulu ne buloba bimutumbishe,+Mbuu ne tshintu tshionso tshidi tshiendamu.
35 Bualu Nzambi neapandishe Siona+Ne neibakulule bimenga bia Yuda,Nebasombamu ne neikale wabu.
36 Ndelanganyi ya bena mudimu bende neyimupiane,+Ne badi banange dîna diende+ nebasombelamu.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Misambu 69
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 39 Tshikondo atshi Melodaka-baladana mukalenge wa Babilona, muana wa Baladana, wakatumina Hezikiya+ mikanda ne dipa, bualu uvua mumvue ne: uvua musame ne mumvue bimpe.+2 Hezikiya wakabakidila ne disanka,* kubalejaye nzubu wende wa tshibutshilu tshia bintu biende bia mushinga:+ arjan, or, mafuta a mutshi wa bome ne mafuta makuabu a mushinga, bia mvita biende bionso, ne bintu bionso bivua mu bibutshilu biende. Kakuvua tshintu tshivua Hezikiya kayi mubaleje mu nzubu* muende ne mu bukalenge buende buonso to.3 Pashishe muprofete Yeshaya wakabuela kudi mukalenge Hezikiya, kumuebejaye ne: “Bantu aba bavua bamba tshinyi? Mbafumine penyi?” Ke Hezikiya kuamba ne: “Mbafumine ku buloba bua kule, ku Babilona.”+4 Pashishe wakebeja ne: “Mbamone tshinyi mu nzubu* muebe?” Hezikiya kuandamuna ne: “Mbamone bintu bionso bia mu nzubu* muanyi. Kakuvua tshintu nansha tshimue tshimvua tshiyi mubaleje mu bibutshilu bianyi to.”5 Ke Yeshaya kuambila Hezikiya ne: “Umvua dîyi dia Yehowa wa biluilu,6 ‘Mona! Matuku adi alua, ne bionso bidi mu nzubu* muebe ne bionso bidi bankambua bebe badibutshile too ne dituku edi nebaye nabi mu Babilona. Kabakushiya tshintu nansha tshimue,’+ ke mudi Yehowa wamba.+7 ‘Nebangate bamue ba ku bana bebe bawalela, nebalue bena mudimu ba mu dibalasa dia mukalenge wa Babilona.’”+8 Ke Hezikiya kuambila Yeshaya ne: “Dîyi dia Yehowa diudi muambe ndimpe.” Pashishe yeye kuamba kabidi ne: “Bualu nekuikale ditalala ne dishindama* tshikondo tshintshidi ne muoyo.”*+


text:
NSHAPITA WA 62
Dilongesha dia mushinga dia budipuekeshi
MATAYI 17:22–18:5 MÂKO 9:30-37 LUKA 9:43-48
YEZU UDI UMANYISHA KABIDI LUFU LUENDE
UDI UFUTA TSHITADI NE DIKUTA DIVUA MUKANA MUA MUSHIPA
NNGANYI UDI NE BUA KUIKALA MUTAMBE BUNENE MU BUKALENGE?
Panyima pa Yezu mumane kuandamuka ne muondope muana wa balume uvuabu bakuate kudi demon mu buloba bua Kaisalia wa Filipoyi, wakaya mutangile mu Kapênuma. Wakaya mu musokoko ne bayidi bende bua misumba ya bantu ‘kayimanyi bualu ebu to.’ (Mâko 9:30) Bualu ebu buakamupetesha mpunga mukuabu wa kulongolola bayidi bende bua lufu luende ne bua mudimu uvuabu ne bua kulua kuenza pashishe. Wakumvuija ne: “Nebafile Muana wa muntu mu bianza bia bantu ne nebamushipe, ne dituku disatu neajudibue.”—Matayi 17:22, 23.
Lungenyi alu kaluvua ne bua kuikala lupialupia kudi bayidi bende to. Yezu ukavua muakule bua lufu luende, nansha muvua Petelo mubenge kuitaba ne: nebienzeke nanku. (Matayi 16:21, 22) Bapostolo basatu bakamona Yezu wandamuka ne bakumvua muyuki bua “diya” diende. (Luka 9:31) Mpindieu bayidi bende “bakabungama bikole menemene” bua tshivua Yezu muambe, nansha muvuabu kabayi bumvue bimpe menemene mêyi ende. (Matayi 17:23) Kadi bavua ne buôwa bua kumuebeja malu makuabu.
Pakapita matuku, bakafika mu Kapênuma, muaba uvua Yezu utamba kuenzela mudimu ne muaba uvua bapostolo bende ba bungi bafumine. Muntu amu bantu bavua basangisha bitadi ku ntempelo bakaya kudi Petelo. Pamuapa bu muvuabu bajinga kubanda Yezu ne: kavua ufuta bitadi, bakebeja ne: “Mulongeshi wenu katu ufuta tshitadi tshia drakma ibidi [tshia ku ntempelo] anyi?”—Matayi 17:24.
Petelo wakandamuna ne: “Eyowa, utu ufuta.” Padi Petelo upingana ku nzubu, Yezu ukavua mumanye tshivua tshienzeke. Nunku pamutu pa Yezu kuindila bua Petelo amuambile tshilumbu atshi, wakebeja ne: “Simona, udi wela meji kayi? Bakalenge ba pa buloba batu bangata difutu anyi tshitadi tshia pa muntu kudi banganyi? Nkudi bana babu balela anyi nkudi benyi?” Petelo wakandamuna ne: “Nkudi benyi.” Diakamue Yezu kuambaye ne: “Nunku bana kabatu bafuta bitadi to.”—Matayi 17:25, 26.
Tatuende wa Yezu mMukalenge wa diulu ne buloba, ne yeye ke Muntu udibu batendelela ku ntempelo. Nunku bilondeshile mikenji Muana wa Nzambi kavua ne bua kufuta tshitadi tshia ku ntempelo to. Yezu wakamba ne: “Kadi, bua katubalenduishi, ndaku ku mbuu, wele ndobo mu mâyi, wangate mushipa wa kumpala udi upatuka, ne paudi ubulula mukana muawu, neusangane dikuta dia tshinjanja tshia arjan. Udiangate, ubapeshadi buanyi meme ne buebe wewe.”—Matayi 17:27.
Diakamue padi bayidi batuilangana, badi bapeta lukonko lua kuebeja Yezu bua kumanya muntu udi mutambe bunene mu Bukalenge. Bayidi bamue aba bavua kumpala ne buôwa bua kuebeja Yezu bua lufu luende luvua lulua, kadi mpindieu kabena ne buôwa bua kumuebeja bua tshidi tshibindile kumpala to. Yezu uvua mumanye tshivua mu meji abu. Mbualu bukavuabu bakokangane pavuabu panyima pende benda bamulonda bapingana mu Kapênuma. Nunku wakebeja ne: “Nuvua nukokangana bua bualu kayi mu njila?” (Mâko 9:33) Bu muvua bayidi bumvue buôwa, bakashala bapuwe, bualu bavua bakokangana munkatshi muabu bua kumanye eu uvua mutambe bunene. Ndekelu wa bionso, bapostolo bakela Yezu lukonko bua tshivuabu bakokangana bamba ne: “Nnganyi menemene udi mutambe bunene mu Bukalenge bua mu diulu?”—Matayi 18:1.
Tshidi tshikemesha ntshia ne: nansha muvua bayidi aba ne Yezu bamumona ne bamuteleja, batshivua anu ne lungenyi lua nunku nansha mukavuabu benze nende bidimu bitue ku bisatu. Nansha nanku bavua bantu bapange bupuangane. Bavua bakolele mu bitendelelu bivua bitamba kukankamija mianzu ne milongo mibandile. Bualu bukuabu, Petelo uvua mumvue kumpala Yezu umulaya “nsapi” kampanda ya Bukalenge. Nunku udi udimona mupite bakuabu anyi? Yakobo ne Yone bavua mua kuikala pabu bumvua bia muomumue, bualu bavua bamone Yezu muandamuke.
Nansha biobi nanku anyi kabiyi nanku, Yezu wakalongolola ngelelu wabu wa meji. Wakabikila muana, kumutekaye munkatshi muabu, ne kuambilaye bayidi bende ne: “Nuenu kanuyi bakudimuke, balue bu bana bakese, kanuakubuela mu Bukalenge bua mu diulu nansha kakese. Nunku, muntu yonso wadipuekesha bu muana mukese eu, yeye ke udi mutambe bunene mu Bukalenge bua mu diulu; muntu yonso udi wakidila muana mukese bu eu bua dîna dianyi, udi ungakidila meme kabidi.”—Matayi 18:3-5.
Eu mmushindu muimpe wa kulongesha! Yezu kavua mufiikile bayidi bende munda ne mubabikile ne: bena lukuka anyi bakebi ba malu manene to. Kadi wakafila tshilejilu. Bana batekete kabatu bakeba miaba minene to. Nunku Yezu wakaleja bayidi bende muvuabi bikengela bua kuikalabu ne ngelelu wa meji eu. Pashishe Yezu wakajikija dilongesha edi bua bayidi bende wamba ne: “Muntu udi wenza malu bu mukese munkatshi muenu bonso, yeye ke udi munene.”—Luka 9:48.


text:
NSHAPITA MUISAMBOMBO
Patudi tufua tudi tuya penyi?
1-3. Nnkonko kayi itu bantu badiela bua lufu? Mmunyi mudi bimue bitendelelu biyandamuna?
BIBLE udi utulaya ne: dimue dituku “lufu kaluakuikalaku kabidi” to. (Buakabuluibua 21:4) Mu Nshapita 5, tuvua balonge ne: tshia kupikulangana natshi tshidi tshituambuluisha bua kupeta muoyo wa tshiendelele. Kadi bantu batshidi anu bafua. (Muambi 9:5) Nanku lumue lua ku nkonko minene itudi tudiela ludi ne: Ntshinyi tshitu tshituenzekela patudi tufua?
2 Diandamuna dia lukonko elu didi nangananga ne mushinga patudi tufuisha muntu utudi banange. Tudi mua kudiebeja ne: ‘Mmuye penyi? Udiku utumona anyi? Udiku mua kutuambuluisha anyi? Netumonanganaku kabidi nende anyi?’
3 Bitendelelu bidi biandamuna nkonko eyi mishindu mishilangane. Bimue bidi bilongesha ne: wewe muikale muntu muimpe, udi uya mu diulu ne wewe muikale muntu mubi, udi uya kuoshika mu iferno. Bikuabu bidi biamba ne: paudi ufua udi ulua nyuma ne uya kusomba ne bena mu dîku dienu bakadi bafue. Binga pabi bidi biamba ne: wewe mumane kufua ne bakulumbuluishe, udi uledibua tshiakabidi, anyi upetulula muoyo mu mubidi mukuabu, pamuapa bu muntu mukuabu anyi mene nyama.
4. Ndungenyi kayi lunene ludi bitendelelu bilongesha bua lufu?
4 Bitendelelu bidi bimueneka bu bidi bilongesha malu mashilangane. Kadi pabuipi ne bionso bidi bilongesha lungenyi lunene lumue. Bidi bilongesha ne: padi muntu ufua, tshitupa kampanda tshia mu mubidi wende tshidi tshitungunuka ne muoyo. Mbulelela anyi?
PATUDI TUFUA TUDI TUYA PENYI?
5, 6. Ntshinyi tshidi tshituenzekela patudi tufua?
5 Yehowa mmumanye tshidi tshituenzekela patudi tufua, ne mmutuambile ne: padi muntu ufua, muoyo wende udi wimana. Lufu ndibenga kuikala ne muoyo. Nanku padi muntu ufua, muvuaye udiumvua ne malu avua mu lungenyi luende kabiena bitungunuka muaba mukuabu to. * Patudi tufua, katuena mua kumona, katuena mua kumvua ne katuena mua kuela kabidi meji to.
6 Mukalenge Solomo wakafunda ne: “Bafue ki mbamanye bualu nansha bumue.” Bafue kabena mua kunanga muntu anyi kumukina to, ne “kakuena mudimu anyi kulongolola kua malu anyi dimanya peshi meji mu Lukita.” (Bala Muambi 9:5, 6, 10.) Mu Misambu 146:4, Bible udi utuambila ne: padi muntu ufua, “meji adiye wela” adi afua.
TSHIVUA YEZU MUAMBE BUA LUFU
7. Ntshinyi tshivua Yezu muambe bua lufu?
7 Pavua Lazalo, mulunda muimpe wa Yezu mufue, Yezu wakambila bayidi bende ne: “Mulunda wetu Lazalo mmulale.” Kadi Yezu kavua usua kuamba ne: Lazalo uvua muikishe to. Yezu wakamba kabidi ne: “Lazalo mmufue.” (Yone 11:11-14) Nunku Yezu wakafuanyikija lufu ne tulu. Kavua muambe ne: Lazalo uvua mu diulu anyi uvua ne bena mu dîku diabu bakavua bafue to. Kavua kabidi muambe ne: Lazalo uvua ukenga mu iferno, anyi uvua muledibue tshiakabidi bu muntu mukuabu anyi bu nyama to. Bivua anu bu ne: Lazalo uvua mulale tulu tukole. Mvese mikuabu idi ifuanyikija payi lufu ne tulu tukole. Bible udi wamba ne: pakashipabu Stefano, “wakalala tulu mu lufu.” (Bienzedi 7:60) Mupostolo Paulo wakafunda pende ne: bamue bena Kristo bakavua “bamane kulala tulu mu lufu.”—1 Kolinto 15:6.
8. Mmunyi mutudi bamanye ne: Nzambi kavua mufuke bantu bua bikale bafua?
8 Nzambi uvuaku mufuke Adama ne Eva bua balue kufua pashishe anyi? Tòo! Yehowa wakabafuka bua bikale ne muoyo kashidi ne makanda a mubidi mimpe menemene. Pavua Yehowa mufuke bantu, wakabapesha dijinga dia kuikala ne muoyo kashidi. (Muambi 3:11) Baledi kabatu basue kumona bana babu bakulakaja ne bafua to, Yehowa udi umvua pende muomumue bua bualu buetu. Kadi bikala Nzambi uvua mutufuke bua kuikala ne muoyo kashidi, bua tshinyi tudi tufua?
BUA TSHINYI TUDI TUFUA?
9. Bua tshinyi mukenji uvua Yehowa muelele Adama ne Eva kawuvua mukole?
9 Yehowa wakambila Adama mu budimi bua Edene ne: “Udi mua kudia mitshi yonso idi mu budimi muudi musue. Kadi bua mutshi wa dimanya dia tshidi tshimpe ne tshidi tshibi, kuena ne bua kuwudia to, bualu dituku diwawudia neufue bulelela.” (Genese 2:9, 16, 17) Mukenji mutokesha au kawuvua mukole bua kuwutumikila to, Yehowa uvua ne bukenji bua kuambila Adama ne Eva tshidi tshimpe ne tshidi tshibi. Bu bobu batumikile Yehowa, bavua mua kumuleja ne: bavua banemeka bumfumu buende. Bavua kabidi mua kumuleja muvuabu ne dianyisha bua bintu bionso bivuaye mubapeshe.
10, 11. a) Mmunyi muvua Satana mupambuishe Adama ne Eva? b) Bua tshinyi bualu buvua Adama ne Eva benze buvua bubi butambe?
10 Bia dibungama, Adama ne Eva bakasungula bua kubenga kutumikila Yehowa. Satana wakambila Eva ne: “Nzambi uvua muambe bulelela ne: kanuena ne bua kudia mitshi yonso idi mu budimi ebu anyi?” Eva wakamuandamuna ne: “Tudi mua kudia bimuma bia mitshi idi mu budimi. Kadi Nzambi mmuambe bua bimuma bia mutshi udi munkatshi mua budimi ne: ‘Kanuena ne bua kubidia nansha, tòo, kanuena ne bua kuwulenga nansha; tshianana nenufue.’”—Genese 3:1-3.
11 Pashishe Satana wakamba ne: “Kanuena nufua bulelela to. Bualu Nzambi mmumanye ne: dituku dine dinudi nudia bimuma biawu, mêsu enu neatabale, nenuikale bu Nzambi, bamanye tshidi tshimpe ne tshidi tshibi.” (Genese 3:4-6) Satana uvua musue bua Eva ele meji ne: uvua mua kudiangatshila dipangadika dia tshidi tshimpe ne tshidi tshibi. Dîba adi Satana wakamushima bua tshivua mua kumufikila yeye mubenge kutumikila. Satana wakamba ne: Eva kavua mua kufua to, nunku Eva wakadia tshimuma atshi ne pashishe kupeshaye bayende kabidi. Adama ne Eva bavua bamanye ne: Yehowa uvua mubambile bua kabadi tshimuma atshi to. Pakatshidiabu bakasungula bua kubenga kutumikila mukenji uvua mutokesha ne kawuyi mukole. Pakadiabu tshimuma, bakaleja ne: kabavua banemeke Tatuabu wa mu diulu wa dinanga to. Bavua benze bualu bubi butambe!
12. Bua tshinyi bidi bitonda bikole bua muvua Adama ne Eva babenge kutumikila Yehowa?
12 Bidi bitonda bikole bua muvua baledi betu ba kumpala babenge kunemeka Mufuki wabu mushindu eu! Wewe uditatshisha bikole bua kukolesha muana wa balume ne wa bakaji, pashishe badi bakutombokela ne benza tshiuvua kuyi mubambile bua kuenza, udi mua kumvua tshinyi? Bualu ebu budiku mua kukusama ku muoyo anyi?
13. Ntshinyi tshivua Yehowa usua kuamba pavuaye muambe ne: “neupingane ku lupuishi”?
13 Pavua Adama ne Eva babenge kutumikila, bakajimija diakalenga dia kuikala ne muoyo kashidi. Yehowa wakambila Adama ne: “Bualu wewe udi lupuishi ne neupingane ku lupuishi.” (Bala Genese 3:19.) Bualu ebu budi bumvuija ne: Adama uvua ne bua kulua tshiakabidi lupuishi, bienze anu bu ne: kabavua bamufuke to. (Genese 2:7) Pakenza Adama mpekatu, wakafua ne kavuaku kabidi to.
14. Bua tshinyi tudi tufua?
14 Bu Adama ne Eva batumikile Nzambi, bavua mua kuikala batshidi ne muoyo too ne lelu. Kadi pakabengabu kumutumikila, bakenza mpekatu, ne ndekelu wa bionso bakafua. Mpekatu udi anu bu disama dibi ditambe ditudi bapiane kudi baledi betu ba kumpala. Tuetu bonso tudi baledibue bena mpekatu, ke bualu kayi tudi tufua. (Lomo 5:12) Kadi ki ntshivua Nzambi mulongoluele bantu to. Nzambi kavua musue bua bantu bafue nansha, Bible udi ubikila lufu ne: “muena lukuna.”—1 Kolinto 15:26.
BULELELA BUDI BUTUPIKULA
15. Mmunyi mudi bulelela bua bualu bua lufu butupikula?
15 Bulelela bua bualu bua lufu budi butupikula ku ngenyi ya bungi ya dishima. Bible udi utulongesha ne: bafue kabatu bumvua dikenga anyi kanyinganyinga to. Katuena mua kuyikila nabu, ne bobu kabena mua kuyikila netu to. Katuena mua kuambuluisha bafue, ne bobu kabena mua kutuambuluisha to. Kabena mua kutuenzela bibi to, nanku katuena ne bua kubatshina to. Kadi, bitendelelu bia bungi bidi bituambila ne: bafue badi ne muoyo muaba kampanda ne tudi mua kubambuluisha patudi tupesha bamfumu ba bitendelelu anyi bantu badibu bangata bu bansantu makuta. Kadi patudi tumanya bulelela bua bualu bua lufu, katuena mua kuitaba mashimi au to.
16. Ndishima kayi didi bitendelelu bia bungi bilongesha bua bafue?
16 Satana udi wenza mudimu ne ntendelelu wa dishima bua kutushima ne kutufikisha ku diela meji ne: bafue badi anu ne muoyo. Tshilejilu, bimue bitendelelu bidi bilongesha ne: patudi tufua, tshitupa kampanda tshia mu mubidi wetu tshidi tshitungunuka ne muoyo muaba mukuabu. Tshitendelelu tshienu tshidi patshi tshilongesha nanku anyi? Peshi tshidi tshilongesha tshidi Bible wamba bua bafue? Satana udi wenza mudimu ne mashimi bua kumbusha bantu kudi Yehowa.
17. Bua tshinyi lungenyi lua ne: badi bosha bantu mu iferno ntshipendu kudi Yehowa?
17 Malu adi bitendelelu bia bungi bilongesha adi atonda. Tshilejilu, bimue bidi bilongesha ne: neboshe bantu babi mu iferno bua kashidi. Dishima edi didi tshipendu kudi Yehowa. Kena mua kuanyisha nansha kakese bua bantu bakenge mushindu au to! (Bala 1 Yone 4:8.) Wewe udi mua kumvua tshinyi bua muntu udi wosha muanende bianza bua kumunyoka? Newele meji ne: udi ne tshikisu tshikole. Kuakujinga bua kumanyangana ne muntu au to. Ke tshidi Satana ujinga menemene bua tumvue bua Yehowa!
18. Bua tshinyi katuena ne bua kutshina bafue?
18 Bimue bitendelelu bidi bituambila ne: padi bantu bafua, badi balua nyuma. Bitendelelu bia nunku bidi bilongesha ne: tudi ne bua kunemeka nyuma eyi ne kuyitshina bualu idi mua kulua balunda betu ba bukole anyi bena lukuna betu banene. Bantu ba bungi batu bitaba dishima edi. Badi batshina bafue, nanku badi babatendelela pamutu pa kutendelela Yehowa. Vuluka ne: bafue kabena mua kumvua tshintu, nunku katuena ne bua kubatshina to. Yehowa ke Mufuki wetu. Yeye udi Nzambi mulelela, ne tudi ne bua kumutendelela amu yeye.—Buakabuluibua 4:11.
19. Mmunyi mudi kumanya bulelela bua bualu bua lufu kutuambuluisha?
19 Patudi tumanya bulelela bua bualu bua lufu, tudi tupikudibua ku mashimi a bitendelelu. Bulelela ebu budi butuambuluisha bua kumvua malu matambe buimpe adi Yehowa mulaye bua muoyo wetu ne bua matuku etu atshilualua.
20. Netumone tshinyi mu nshapita udi ulonda?
20 Kukadi bidimu bia bungi, mutendeledi kampanda wa Nzambi diende Yobo wakebeja ne: “Muntu yeye mufue, udi mua kupetulula kabidi muoyo anyi?” (Yobo 14:14) Bidiku mua kuenzeka bua muntu udi mufue apetulule kabidi muoyo anyi? Diandamuna didi Nzambi utupesha mu Bible didi disankisha bikole. Netudimone mu nshapita udi ulonda.
^ tshik. 5 Bamue bantu badi bitaba ne: anyima anyi nyuma udi ushala ne muoyo padi muntu ufua. Bua kumanya malu makuabu, tangila Dimanyisha dia ku ndekelu 17 ne 18.


text:
NSHAPITA WA 93
Muana wa muntu neasokolodibue
BUKALENGE BUA NZAMBI BUDI MUNKATSHI MUABU
NTSHINYI TSHIENZEKA PIKALA YEZU NE BUA KUSOKOLODIBUA?
Yezu utshidi anu mu Samalea anyi mu Galela. Bafalese badi mpindieu bamuebeja bua dilua dia Bukalenge, budibu batekemene ne: nebulue ne ngoma ne biondo. Kadi udi wamba ne: “Bukalenge bua Nzambi kabuena bulua bantu babumone to; anyi bantu kabakuamba ne: ‘Tangilayi apa!’ peshi ne: ‘Kuaka!’ to. Bualu monayi! Bukalenge bua Nzambi budi munkatshi muenu.”—Luka 17:20, 21.
Bamue badi mua kuamba ne: Yezu udi wamba ne: Bukalenge budi bukokesha mu mioyo ya batendeledi ba Nzambi. Kadi kabiena nanku to, bualu Bukalenge bua Nzambi kabuvua mu mioyo ya Bafalese bavua Yezu wambila bualu ebu to. Kadi buvua munkatshi muabu bualu Yezu Mukalenge wa Bukalenge bua Nzambi uvuabu basungule uvua munkatshi muabu dîba adi.—Matayi 21:5.
Pamuapa pakavua Bafalese bumbuke, Yezu wakambila bayidi bende malu makuabu a bungi avua atangila dilua dia Bukalenge abu. Wakamba bua dikalaku diende mu Bukalenge budi ne bukole ne: “Matuku nealue anuajinga bua kumona dituku dimue dia ku matuku a Muana wa muntu, kadi kanuakudimona to.” (Luka 17:22) Yezu uvua uleja ne: Muana wa muntu neakokeshe mu Bukalenge mu matuku atshivua alua. Kumpala kua dîba adi kukumbana, bamue bayidi bavua mua kuikala badindile ne muoyo kuulu kuulu, kadi bavua ne bua kutungunuka ne kuindila too ne pavua dîba divua Nzambi mukose bua Muana wa muntu ne bua kulua dikumbana.
Yezu wakatungunuka ne: “Bantu nebanuambile ne: ‘Tangilayi kuaka!’ peshi ne: ‘Tangilayi apa!’ Kanupatuki anyi kanubalondi nansha. Bualu anu bu mutu mupenyi wa mvula welela ku luseke lumue lua diulu too ne ku luseke lukuabu lua diulu, ke muikala Muana wa muntu mu dituku diende.” (Luka 17:23, 24) Mmunyi muvua bayidi ba Yezu ne bua kukubibua bua kubenga kulonda bamasiya ba dishima? Yezu wakamba ne: dilua dia Masiya divua ne bua kuikala bu mupenyi uvua ne bua kumueneka mu muaba munene. Tshijadiki tshia dikalaku diende mu Bukalenge budi ne bukole netshimueneke patoke kudi bantu bonso.
Pashishe Yezu wakafuanyikija malu avua menzeke kale bua kuleja muikala bantu mua kuenza malu mu matuku atshilualua wamba ne: “Anu bu muvuabi bienzeke mu matuku a Noa, ke muikalabi mu matuku a Muana wa muntu . . . Bia muomumue, anu bu muvuabi bienzeke mu matuku a Lota: bavua badia, bavua banua, bavua basumba, bavua basumbisha, bavua bakuna, bavua bibaka. Kadi dituku divua Lota mupatuke mu Sodoma, kapia ne sufre biakaloka bifuma mu diulu, kubabutula bonso. Nebikale muomumue dituku adi padi Muana wa muntu usokolodibua.”—Luka 17:26-30.
Yezu kavua muambe ne: bavua babutule bantu ba mu matuku a Noa ne a Lota bualu bavua benza midimu itu bantu bonso benza bu mudi: kudia, kunua, kusumba, kupanyisha, kukuna ne kuibaka to. Noa ne Lota ne mêku abu bavua pabu benze amue a ku malu aa. Kadi bantu bakuabu bavua benza malu aa kabayi bateya ntema nansha mikese ku disua dia Nzambi to, ne bavua balengulule tshikondo tshivuabu. Nunku, Yezu uvua udimuija bayidi bende bua kutuma ntema ku disua dia Nzambi ne kuditumikila ne muoyo mujima. Muaba eu, uvua ubaleja mushindu wa bobu kukubibua, mmumue ne: mua kuikala ne muoyo pavua Nzambi ne bua kubutula bantu mu matuku atshilualua.
Bayidi bavua ne bua kuenza bua bintu bia mu bulongolodi buvua bubanyunguluke anyi ‘bintu bivua panyima’ kabibabueji mu ditanaji to. Yezu wakamba ne: “Dituku adi, muntu udi pa mutu pa nzubu kadi bintu biende bikale mu nzubu, katuluki bua kubiangata to, bia muomumue, muntu udi ku budimi kena ne bua kupingana ku bintu bidi panyima to. Vulukayi mukaji wa Lota.” (Luka 17:31, 32) Wakalua dikunji dia mukele.
Yezu wakatungunuka ne kuleja muikala nsombelu pikala Muana wa muntu ne bua kukokesha bu Mukalenge wamba ne: “Butuku abu bantu babidi nebikale pa bulalu bumue; nebangate umue, kadi nebashiye mukuabu.” (Luka 17:34) Nunku bamue nebapete lupandu, ne nebashiye bakuabu, mmumue ne: nebajimije mioyo yabu.
Bayidi bakamuebeja ne: “Mukalenge, nkuepi?” Yezu wakabandamuna ne: “Muaba wonso udi tshitalu, nyunyi ya mikanku neyidisangishapu kabidi.” (Luka 17:37) Eyowa, bamue nebikale bu nyunyi ya mikanku idi imona kule. Bayidi aba nebadisangishe kudi Kristo mulelela anyi Muana wa muntu. Mu matuku atshivua alua, Yezu uvua ne bua kupesha bayidi bende ba lulamatu bulelela budi bufila muoyo.


text:
‘Dîyi dia Nzambi wetu didi dijalama tshiendelele’
‘Mashinde adi afubidila, tshilongo tshidi tshitutuka; kadi dîyi dia Nzambi wetu didi dijalama tshiendelele.’—YESH. 40:8.
MISAMBU: 116, 115
1, 2. a) Nsombelu uvua mua kuikala mushindu kayi bu Bible kayiku? b) Ndîba kayi menemene didi Dîyi dia Nzambi mua kutuambuluisha?
UDIKU wela meji muvua nsombelu webe mua kuikala bu Bible kayiku anyi? Kuvua mua kuikala ne mibelu ya kueyemena ivua mua kukuambuluisha ku dituku ne ku dituku to. Kuvua mua kupeta mandamuna mimpe a nkonko idi itangila Nzambi, muoyo, ne matuku atshilualua to. Kuvua kabidi mua kumanya malu avua Yehowa muenzele bantu ku kale to.
2 Diakalenga, katuena mu nsombelu mubi eu to. Yehowa mmutupeshe Bible, Dîyi diende. Udi kabidi utujadikila ne: mukenji udimu newujalame tshiendelele. Mupostolo Petelo wakatela mêyi adi mu Yeshaya 40:8. Mvese eu kena wakula nangananga bua Bible to, kadi mêyi mafundisha ku nyuma aa adi atangila mukenji udi mu Bible. (Bala 1 Petelo 1:24, 25.) Bushuwa, Bible udi mua kutuambuluisha nangananga yeye mu muakulu utudi tumvua bimpe. Bantu badi banange Dîyi dia Nzambi mbajadike mudi bualu ebu bulelela. Munkatshi mua bidimu bia bungi, bantu ba meji mimpe bavua batungunuke ne kukudimuna Mifundu minsantu ne kuyabanyina bantu, nansha muvuabi kabiyi bipepele misangu yonso. Dijinga diabu divua dipetangana ne disua dia Nzambi dia ne: “bantu ba mishindu yonso basungidibue ne bafike ku dimanya dijalame dia bulelela.”—1 Tim. 2:3, 4.
3. Netukonkonone tshinyi mu tshiena-bualu etshi? (Tangila tshimfuanyi tshia ntuadijilu tshia tshiena-bualu.)
3 Mu tshiena-bualu etshi netukonkonone bilejilu bia muvua Dîyi dia Nzambi dijalame 1) padi muakulu mushintuluke, 2) padi malu a tshididi avua ne buenzeji pa muakulu uvua bantu ba bungi bakula mashintuluke, ne 3) padibu baluishe mudimu wa dikudimuna dia Bible. Kukonkonona malu aa nekutuambuluishe mushindu kayi? Nekuvudije dianyisha dietu bua Dîyi dia Nzambi. Nekukoleshe kabidi dinanga ditudi nadi bua Muena Bible, udi mutupeshaye bua diakalenga dietu.—Mika 4:2; Lomo 15:4.
DISHINTULUKA DIA MUAKULU
4. a) Mmunyi mudi miakulu mishintuluke mu kupita kua matuku? b) Ntshinyi tshidi tshileja ne: Nzambi wetu kena ne kansungansunga ka miakulu? Ntshinyi tshiudi umvua bua bualu ebu?
4 Mu kupita kua bidimu, miakulu itu ishintuluka. Miaku ne biambilu bidi mua kutuadija kumvuija tshintu tshikuabu bishilangane ne kumpala. Pamuapa udi mua kuvuluka bilejilu bia mudi muakulu uudi wakula mushintuluke. Ke mudibi kabidi bua tshiena Ebelu ne tshiena Greke, miakulu ivuabu bafunde tshitupa tshinene tshia Bible. Tshiena Ebelu ne tshiena Greke tshia lelu ntshishilangane ndambu ne tshivuabu bakula mu bikondo bia kale. Nunku muntu yonso udi musue kumvua Dîyi dia Nzambi, udi ne bua kubala nkudimuinu wadi, nansha bantu badi bakula tshiena Ebelu ne tshiena Greke tshia lelu. Bamue bantu bavua bele meji ne: bavua ne bua kulonga tshiena Ebelu tshia kale ne tshiena Greke tshia kale bua bamone mua kubala Bible mu miakulu ivuabu bamufunde ku ntuadijilu. Kadi kuenza nunku kakuena mua kubambuluisha bu mudibu bela meji to. * Diakalenga, bakadi bakudimune Bible mujima anyi tshitupa tshiende mu miakulu mitue ku 3000. Bidi bimueneka patoke ne: Yehowa mmusue bua Dîyi diende diambuluishe bantu ba mu ‘ditunga dionso, tshisamba tshionso ne muakulu wonso.’ (Bala Buakabuluibua 14:6.) Bualu ebu kabuenaku bukusemeja bikole pabuipi ne Nzambi wetu wa dinanga udi kayi ne kansungansunga anyi?—Bien. 10:34.
5. Ntshinyi tshivua tshienze bua nkudimuinu wa King James ikale ne mushinga?
5 Dishintuluka dia miakulu mu kupita kua bidimu didi kabidi ditangila miakulu idibu bakudimune Bible. Nkudimuinu wa Bible uvua umvuika bipepele pavuabu bamupatule bua musangu wa kumpala udi mua kulua kayi ne mushinga wa bungi pashishe. Tuangate tshilejilu tshia Bible uvuabu bakudimune mu Anglais. Bavua bapatule nkudimuinu wa King James bua musangu wa kumpala mu 1611. Wakalua Bible wa mu Anglais uvua bantu ba bungi nende, ne uvua ne bua kulua ne buenzeji bua bungi mu muakulu wa Anglais. * (Bala note.) Kadi nkudimuinu wa King James kavua mutambe kutela dîna dia Nzambi to. Uvua mutele dîna “Yehowa” mu mvese mikese, ne mutele muanzu “MUKALENGE” mu maleta manene mu mvese mikuabu ya mu Mifundu ya tshiena Ebelu, miaba ivua dîna dia Nzambi mu Mifundu ya ntuadijilu. Pakaluabu kupatula kabidi nkudimuinu eu, uvua ne muanzu “MUKALENGE” mu maleta manene mu imue mvese ya mu Mifundu ya bena Kristo ivua mu tshiena Greke. Mu mushindu eu, nkudimuinu wa King James uvua uleja muaba mulelela uvua dîna dia Nzambi mu tshitupa tshidibu babikila ne: Dipungila Dipiadipia.
6. Bua tshinyi tudi ne dianyisha bua Bible wa Nkudimuinu wa bulongolodi bupiabupia?
6 Nansha nanku, miaku ya bungi ya mu nkudimuinu wa King James yakalua ya kale mu kupita kua bidimu. Ke mudibi kabidi bua nkudimuinu ya Bible ya ntuadijilu ya mu miakulu mikuabu. Nunku, katuenaku ne dianyisha bua mutudi ne Bible wa Nkudimuinu wa bulongolodi bupiabupia mu muakulu udi bantu bakula lelu anyi? Bakadi bapatule nkudimuinu eu mujima anyi tshitupa tshiende mu miakulu mipite pa 150, nanku ukadi kudi bantu ba bungi lelu. Miaku ya mu nkudimuinu eu idi yumvuika bipepele idi yambuluisha bua mukenji wa mu Dîyi dia Nzambi ubuele mu mioyo yetu. (Mis. 119:97) Bualu bua mushinga budi ne: Bible wa Nkudimuinu wa bulongolodi bupiabupia mmupingaje dîna dia Nzambi pa muaba uvuadi menemene mu Mifundu.
MUAKULU UDI BANTU BA BUNGI BAKULA
7, 8. a) Bua tshinyi bivua bikolele bena Yuda ba bungi ba mu bidimu bia 200 kumpala kua Yezu bua kumvua Mifundu ya mu tshiena Ebelu? b) Nkudimuinu wa Septante wa mu tshiena Greke nnkudimuinu kayi?
7 Dishintuluka dia malu a tshididi divua imue misangu ne buenzeji pa muakulu uvua bantu ba bungi bakula bua tshikondo kampanda. Mmunyi muvua Nzambi muenze bua dishintuluka dia malu edi kadipangishi bantu bua kumvua Dîyi diende bimpe? Tshilejilu kampanda tshia kale tshidi tshituambuluisha bua kupeta diandamuna. Mikanda 39 ya kumpala ya mu Bible ivua mifunda kudi bena Isalele anyi bena Yuda. Bobu ke bantu ba kumpala bavuabu ‘bapeshe mêyi a tshijila a Nzambi.’ (Lomo 3:1, 2) Kadi mu bidimu bia 200 kumpala kua Yezu, bena Yuda ba bungi kabatshivua bumvua tshiena Ebelu to. Bua tshinyi? Bualu Alexandre Munene uvua mudiundishe bukalenge bua Grece pavuaye mutshimune tshitupa tshinene tshia buloba. (Dan. 8:5-7, 20, 21) Bu muvua bukalenge bua Grece bumuangalake bikole, tshiena Greke ke tshiakalua muakulu uvua bantu ba bungi bakula, too ne bena Yuda bavua bamuangalake mu tshitupa tshinene atshi. Kadi bu muvua bena Yuda ba bungi batuadije kuakula tshiena Greke, biakakolela ba bungi ba kudibu bua kumvua Mifundu ya mu tshiena Ebelu. Ntshinyi tshiakenzabu?
8 Bu mu bidimu bia pankatshi pa 200 kumpala kua Yezu, bakakudimuna mikanda ya mu Bible itanu ya kumpala ivua mu tshiena Ebelu mu tshiena Greke. Dikudimuna dia Mifundu mikuabu ya mu tshiena Ebelu diakajika mu bidimu bia 100 kumpala kua Yezu. Bakalua kubikila mikanda yonso eyi misangisha pamue ne: nkudimuinu wa Septante wa mu tshiena Greke. Nkudimuinu wa Septante ke nkudimuinu wa kumpala wa Mifundu yonso ivua mu tshiena Ebelu.
9. a) Mmunyi muvua nkudimuinu wa Septante ne nkudimuinu mikuabu ya ntuadijilu miambuluishe babadi ba Dîyi dia Nzambi? b) Ntshitupa kayi tshia Mifundu ya tshiena Ebelu tshiutu munange bikole?
9 Nkudimuinu wa Septante wakambuluisha bikole bena Yuda bavua bakula tshiena Greke ne bantu bakuabu bua kubalabu Mifundu ivua mu tshiena Ebelu. Anji elabi meji muvuabu mua kuikala basanke pavuabu bumvua Dîyi dia Nzambi anyi badibala mu muakulu uvua mulue muakulu wabu wa ku dibele! Mu kupita kua matuku, bakakudimuna bimue bitupa bia Bible mu miakulu mikuabu ivua bantu ba bungi bamanye bu mudi tshiena Sulia, muakulu wa Gotique ne wa Laten. Pavua bantu babala Mifundu ya tshijila mu muakulu uvuabu bumvua, kakuyi mpata ba bungi bakapeta tshitupa tshia Mifundu tshivuabu banange bikole, anu bu tuetu lelu. (Bala Misambu 119:162-165.) Bushuwa, Dîyi dia Nzambi ndishale dijalame nansha mudi miakulu idi bantu ba bungi bakula mishintuluke.
DILUISHA DIKUDIMUNA DIA BIBLE
10. Bua tshinyi bantu ba bungi kabavua ne mushindu wa kupeta Bible mu tshikondo tshia John Wycliffe?
10 Imue misangu makokeshi a bukole avua matete bua kupangisha bantu bua kuikalabu ne Bible. Kadi bantu ba meji mimpe bavua batantamene buluishi ebu. Tshilejilu, tuakule bua John Wycliffe, mumanyi wa malu a mu Bible wa mu bidimu bia 1300. Uvua witabuja ne muoyo mujima ne: Dîyi dia Nzambi divua ne bua kuambuluisha muntu yonso. Kadi mu tshikondo tshiende, bantu ba bungi ba mu Angleterre kabavua ne mushindu wa kupeta Bible to. Bua tshinyi? Bualu bantu ba bungi kabavua mua kusumba wabu Bible to, bualu bavua bayifunda ku bianza ne bivua bilomba makuta a bungi bua kuyipatula. Bualu bukuabu, bantu ba bungi kabavua bamanye mukanda to. Bushuwa pavuabu baya mu disambila, bavua mua kuikala bumvua mvese ivuabu babala. Kadi, kabavua pamuapa bajingulula bivuabu bababadila abi to. Bua tshinyi? Bualu Bible uvuabu bayisha nende mu tshitanda uvua mu Laten (Vulgate). Kadi mu bikondo bia kale, bantu bavua bangata Laten bu muakulu mufue! Mmunyi muvuabu mua kufika ku dipeta biuma bia mushinga bia mu Bible?—Nsu. 2:1-5.
11. Bible wa Wycliffe uvua ne buenzeji kayi mu bantu?
11 Mu 1382, bakapatula nkudimuinu wa mu Anglais uvuabu babikila ne: Bible wa Wycliffe. Bible eu wakatangalaka ne lukasa munkatshi mua bayidi ba Wycliffe. Bu muvuabu basue kubueja Dîyi dia Nzambi mu lungenyi ne mu mioyo ya bantu, bayishi bena ngendu bavuabu babikila ne: ba-Lollard, bavua baya ku musoko ne ku musoko ku makasa mu ditunga dijima dia Angleterre. Ba-Lollard bavua ne tshibidilu tshia kubadila bantu bavuabu bapeta bitupa bia mêyi a mu Bible wa Wycliffe ne babashila yabu Bible mitentula ku bianza. Didifila diabu edi diakashintulula malu bikole, kujuladi kabidi bantu dijinga dia kumanya Dîyi dia Nzambi.
12. Ntshinyi tshivua bamfumu ba bitendelelu benzele Wycliffe ne bena diende?
12 Ntshinyi tshiakenza bamfumu ba bitendelelu? Bakakina Wycliffe, Bible wende, ne bayidi bende. Bamfumu ba bitendelelu bakakengesha ba-Lollard, kukebabu Bible ya Wycliffe ne kuoshabu yonso ivuabu bapeta. Nansha pakavua Wycliffe mufue, bakamba muvuaye ntomboji. Bulelela, kakuvua mushindu wa kunyoka muntu ukavua mufue to. Nansha nanku, bamfumu ba bitendelelu bakakalula mifuba ya Wycliffe ne kuyosha, kuimanshabu butu abu mu musulu wa Swift. Kadi bitendelelu kabivua mua kupangisha ditangalaka dia Dîyi dia Nzambi munkatshi mua bantu bavua ne dijinga dia kudibala ne kudiumvua to. Mu nkama ya bidimu yakalonda, bantu ba bungi ba ku Mputu ne ba mu bitupa bikuabu bia buloba bakatuadija kuimanyina dikudimuna dia Bible ne diyabanya, bua kuambuluisha bantu bakuabu bonso.
“UDI UKUYISHA BUA WEWE WIKALE NE DIAKALENGELE”
13. Ndishindika kayi ditudi nadi? Mmunyi mudidi dikolesha ditabuja dietu?
13 Lelu bena Kristo kabena mua kuela meji ne: dikudimuna dia Bible wa Septante, wa Wycliffe, wa King James, anyi nkudimuinu kayi mukuabu yonso divua dienzeke ku bukole bua nyuma wa Nzambi to. Nansha nanku, patudi tukonkonona miyuki ya nkudimuinu eyi ne ya nkudimuinu mikuabu ya bungi idibu bapatule, idi ijadika bualu ebu: anu muvua Yehowa mulaye, Dîyi diende ndijalame. Bualu ebu kabuenaku bukolesha dishindika diebe dia ne: milayi mikuabu yonso ya Yehowa neyikumbane payi anyi?—Yosh. 23:14.
14. Mmunyi mudi Dîyi dia Nzambi dikolesha dinanga dietu kudiye?
14 Pakumbusha dikolesha ditabuja dietu, kukonkonona mudi Bible mutungunuke ne kuikalaku munkatshi mua bidimu bia bungi kudi kukolesha dinanga dietu bua Yehowa. * Kadi bua tshinyi uvua mufile Dîyi diende kumpala? Bua tshinyi mmutujadikile ne: divua ne bua kutungunuka ne kuikalaku? Bualu mmutunange ne mmusue kutulongesha mua tuetu kupeta diakalenga. (Bala Yeshaya 48:17, 18.) Mu bulelela, mbikumbane bua kuleja mutudi tuanyisha dinanga dia Yehowa patudi tumunanga petu ne tutumikila mikenji yende.—1 Yone 4:19; 5:3.
15. Mbualu kayi butuakonkonona mu tshiena-bualu tshialonda?
15 Mbikumbane bua kuamba ne: bu mutudi tuanyisha Dîyi dia Nzambi, netujinge bua dituambuluishe mu malu onso. Mmunyi mutudi mua kupeta malu a bungi mu didibadila dietu dia Bible? Ntshinyi tshidi mua kutuambuluisha bua kukoka ntema ya bantu ku Bible patudi mu mudimu wa buambi? Mmunyi mudi bantu badi balongesha kumpala kua bantu mua kuenza bua dilongesha diabu dimanyine mu Mifundu? Netuandamune nkonko eyi mu tshiena-bualu tshialonda.
^ tshik. 4 Bala tshiena-bualu tshia ne: “Faut-il apprendre l’hébreu et le grec ?” mu Tshibumba tshia Nsentedi tshia dia 1/11/2009 mu Mfualansa.
^ tshik. 5 Biambilu bia bungi bibubika bia mu Anglais bivua mua kuikala biangatshila mu nkudimuinu wa King James. Tshilejilu, muvua biambilu bu mudi tshia ne: “kutua mpala wende panshi,” “dikoba dia ku mênu anyi” ne tshia ne: “pumunayi mioyo yenu kumpala kuende.”—Nom. 22:31; Yobo 19:20; Mis. 62:8.
^ tshik. 14 Bala malu adi mu kazubu ka ne: “ Dimuenena nkayebe!”